Силсилаи тарбияи фарзандон, қисми сиюнуҳум: Муаддабу хушахлоқ намудани кӯдак

سلسلة تربية الأولاد، القسم التاسع والثلاثون: عن أصول التربية النبوية للأطفال

< الطاجيكية – Tajik - Тоҷикӣ >



Муҳаммад Нур ибни Абдулҳафиз Свед

محمد نور بن عبد الحفيظ سويد

Таҳия: Ҳақназаров Тоҳир

إعداد: حقنظراو طاهر

🙠🙣

Силсилаи тарбияи фарзандон, қисми сиюнуҳум: Муаддабу хушахлоқ намудани кӯдак.

**Пешгуфтор**

Қаблан дар фасли нуҳум чанд услуби тарбиявии набавӣ, новобаста аз тарбияи фикрӣ ва ё раво­ни­ро баён намудем. Пас ҳар гоҳ ҳеҷ василае дар ин робита барои кӯдак собиту устувор намонаду муфид воқеъ нашавад, ночор барои беҳбудиву раҳоӣ аз ин бунбаст бояд ба таъдибу танбеҳи кӯдак рӯй овард, то ин ки дарёбад, мас­ъала ҷиддӣ аст ва шӯхӣ нест, ҳамчунин то маззаи дарду ала­ми таъдибро бичашад, арзиши муҳаббату отифаеро, ки во­лидайнаш қабл аз амалӣ намудани ин амри таъдиб, ки нис­бат ба ӯ анҷом медоданд, дарк кунад ва зарурати итоату фармонбардорӣ, хушхулқиву некрафториро эҳсос намояд.

Имом Муҳаммади Ғаззолӣ (р) мегӯяд: “Вақте *кӯдак дар ибтидои рушду нумӯяш ба ҳоли худ гузошта шавад (нисбат ба тарбияву таҳзиби дурусти ӯ таваҷҷӯҳе нашавад), ғолибан ба ахлоқи пасту баде дучор мегардад, аз қабили дурӯғгӯӣ, ҳа­судӣ, дуздӣ, суханчинӣ, зиёдагӯӣ, пурхандагӣ ва найрангбозиву ҷинояткорӣ. Аз ин рӯ, танҳо чизе, ки ӯро аз тамоми ин си­фатҳои разила маҳфуз медорад, ҳамон хуб муаддабу хушах­лоқ намудани ӯ мебошад”.*

Аммо бояд донист асосу услуби саҳеҳи ин муаддабу хуш­ахлоқ намудани кӯдак чист? Ва чӣ гуна падар кӯдаки худро муаддаб кунад, то мафҳуму мисдоқи ин фармудаи Пайғам­бари акрам (с) дар ҳаққи ӯ таҳаққуқ ёбад, ки мефар­моянд: ***«Агар падар фарзанди худро дуруст таъдиб намояд, барои ӯ аз садақа ва бахшидани миқдори моле беҳтар мебошад».[[1]](#footnote-1)***

Бояд донист, ин навъ танбеҳ ба хотири муаддабу хуш­ахлоқ намудани кӯдак аст, на муҷозоти ӯ, чун Пайғамбари акрам (с) мефармоянд: ***«Вақте ки фарзанди шумо ба синни ҳафтсолагӣ расид, намоз хонданро ба ӯ дастур диҳед ва агар ба синни даҳсолагӣ расиду намозро нахонд*** *(дастури шуморо низ барои хондани он анҷом надод)****,ӯро танбеҳ кунед*** *(ба гу­нае ки ба устухону гӯшти онон зараре нарасад)****».[[2]](#footnote-2)***

Лозим ба ёдоварист, ки ин дастур ба тариқи таъдибу таҳзиб мебошад, на ба тариқи уқубату муҷозот, зеро уқу­ба­ту муҷозот мӯҷиби ҷинояту хилофкорӣ аст, дар ҳоле ки ама­ли бади кӯдаку хилофкории девона ҷиноят маҳсуб наме­ша­вад. Чун кӯдаке, ки ба ҳадди булуғ нарасидаву девонае, ки ба сари ақл наомадааст, мустаҳиққи уқубату таъдиб наме­бошанд.

**Асоси аввали таъдибӣ, муаддабу хушахлоқ намудани кӯдак як зарурати тарбиявӣ аст**

Табиист, ки таъдибу таҳзиби кӯдак як амали интиқом­ҷӯӣ аз ӯ нест, балки ҳадаф аз ин амр васила қарор додани он барои муаддабу хушахлоқ намудан ва парвариши дурусти кӯдак мебошад.

Ибни Ҷаззори Қайрувонӣ таъдибу таҳзиби кӯдакро дар даврони туфулият амри зарурӣқарор дода гуфтааст: “*Давро­ни кӯдакӣ осонтарину нармтарин даврони фармонбардориву беҳтарин замони пазириши амри таълиму тарбия мебошад. Агар чунончи дар муқобили муддаои он касоне, ки мегӯянд: “Мо дар миёни кӯдакон кӯдакеро меёбем, ки ба тариқи саҳлу осон тарбияву адабро мепазирад, аммо кӯдаки дигаре онро чу­нон намепазирад. Ҳамчунин кӯдакеро мебинем, ки бисёр муад­дабу бошарму ҳаё аст, вале кӯдаки дигар бисёр бешарму ҳаё мебошад. Якеро мебинем дар таълиму тарбия бисёр ҳарису кӯшо мебошад, аммо дигаре аз таълиму тарбия мутанаф­фи­ру гурезон аст. Боз дар миёни афроди соҳибинояту огоҳ кӯ­да­ке ёфт мешавад, ки вақте мавриди мадҳу ташвиққарор ги­рад, илму огоҳии зиёдеро меомӯзад, вале кӯдаки дигаре ҳаст, ки дар асари сарзаниши дигарон ва ё ба воситаи маломати муаллим чизеро меомӯзад ва ё фақат аз тарси задан дарс ме­хонад. Илова бар ин, дар миёни он идда аз кӯдаконе, ки аз таълиму илмомӯзӣ гурезону мутанаффиранд, боз ихтилофи зиёде ба чашм мехӯрад, ба гунае ки баъзе бисёр дурӯғгӯиро дӯст медоранд, иддаи дигаре садоқату дурусткориро дӯст медоранд, боз дида мешавад, ки бархе аз онон ба сабаби таб­ъу сиришташон ахлоқи мутафовит доранд ва зидди якдига­ранд. Пас, ин гуфтаи ту чӣ маъно дорад, ки мегӯӣ: “Чӣ хуб аст кӯдакон дар ибтидои кӯдакӣ муаддабу хушахлоқ шаванд ва бо тарбияву парвариши саҳеҳ рушду нумӯ кунанд, дар ҳоле ки худи ту гузашта аз таълиму таъдиб дар табъу сиришт бо дигарон ихтилоф дорӣ? Пас чӣ гуна мегӯӣ: “Адаб ва табъу сиришти накӯҳидаву мазмумро ба табъу сиришти неку ситу­да интиқол медиҳад?*

*Дар ҷавоби ин саволҳои зиёди матраҳшуда мегӯем: “Ам­мо он чи аз табъу сиришти кӯдакону ихтилофи ононро бо як­дигар, ки баён намудӣ, ҳамчунин дар ин пурсиши охир, ки ме­гӯӣ: Чӣ гуна табъу сиришти мазмуму накӯҳида ба табъу си­ришти неку ситуда интиқол меёбад? Ба таври қатъӣ мегӯям: “Ҳатман вазъ ба ҳамон гуна аст, ки ман мегӯям ва ҳеҷ шакке дар он нест, зеро бояд донист онкасе, ки дорои табъу сириш­ти накӯҳида мебошад, бешак дар даврони кӯдакияш нисбат ба муаддабу хушахлоқ намудани ӯ кӯтоҳӣ шудааст, ба гунае ки табъу сиришти ӯ ба ҳар чизи мазмуму нописанде, ки майл дошта, ба ҳоли худ гузошта шудааст, то ба он одат варзад ва ё ба чизҳое муътод гардад, ки ҷузъи масоили ғаризиву си­ришти ӯ намебошанд. Пас, дар ин сурат агар он чизҳои зиш­ту накӯҳида ва ин ашёи хориҷ аз ғаризаву сиришти ӯ бар чу­нин фарде ғолиб шуда, дар вуҷуду замири ӯ устувор шудаву мустаҳкам гаштааст, мусалламан зудудани онҳо аз тариқи адаб мушкил мебошад ва камтар метавон он чиро, ки дар дав­рони кӯдакияш ба он одат кардаву хӯ гирифтааст, ба вазъу ҳолати дигаре интиқол дод.*

Файласуф «Абӯвос» гуфтааст: *“Бештари мардум, ки до­рои ахлоқи баду кирдору рафтори накӯҳида мебошанд, дар асари даврони кӯдакии онон аст, ки дар он даврон ба амри тарбияву таъдиби дуруст ва ҳамчунин ба ислоҳи ахлоқу некӯ сохтани кирдору рафтори онон таваҷҷӯҳе нашудааст.*

Пас, ба ҳамин хотир аст, ки мо бо таъкид мегӯем:

*“Бояд кӯдаконро дар ҳамон даврони хурдсолӣ муаддабу хушахлоқ сохт, зеро онон дар даврони хурдсолӣ тасмими қо­теъу иродаи устувор надоранд, ки битавонад эшонро нисбат ба он чи, ки мавриди дастур қарор мегирад, аз қабили эъти­қоди поку дуруст, рафтору кирдори ситуда ва роҳу равиши матлубу намуна, боз дорад, ба ин иллат, ки дар даврони кӯ­дакӣ ҳанӯз одатҳои пасту нодуруст бар эшон ғолиб нашу­да­аст, то ин ки монеъи пазиришу пайравӣ аз он чизе шавад, ки мавриди назар мебошад”.*

*Бинобар ин, касе, ки фарзанди худро дар даврони кӯда­кияш муаддабу хушахлоқ месозад ва ӯро ба афъоли ситуда, эътиқоди писандида, роҳу равишҳои дурусту зебо одат меди­ҳад, бидуни шак, ӯ ба ин васила ба фазилату бартарӣ даст ёфта, ба муҳаббат, каромат ва ниҳояти саодату сарфарозӣ ноил шудааст. Аммо касе, ки чунин равишу барномаеро нис­бат ба фарзанди худ канор мегузораду ба он таваҷҷӯҳе зоҳир наменамояд ва фарзандашро ба ҳоли худ раҳо мекунад, ҳат­ман ин вазъ ӯро ба тарафи бузургтарин нуқсу бадтарин ҳақо­рату разолат мекашонад.*

*Аз ин рӯ, умед аст чунин падаре ба худ ояду фазоилу бар­тариҳои болоро аз даст надиҳад ва то фурсат боқӣ асту им­кони дастёбӣ ба онҳо барои ӯ муяссар аст, барои касби ин хислатҳо мубодарат варзад. Дар ғайри ин сурат фурсатро аз даст медиҳад, ба тавре ки дастрасии муҷаддад ба он барои ӯ имконпазир нест ва ҷуз ҳасрату надомат, ки натиҷаи хато­ву саҳлангориву сустии ӯ мебошад, чизи дигаре ҳосилаш нахо­ҳад шуд. Ба хотири ин ки мо баъзе аз мардумро мебинем, ки роҳу равиши пасту накӯҳидаро ва тариқаи неку ситударо ме­донанду ба хубӣ он дуро аз ҳам ташхис медиҳанд, аммо барои онон мушкил аст, ки аз он роҳу равиши пасту накӯҳида даст бардоранду ба ин роҳи неку ситуда рӯй биоваранд. Ба ин ил­лат, ки онон дар даврони кӯдакӣ ба он равиши пасту накӯҳида одат варзидаанду ба он муътод шудаанд. Агар ҳам аҳёнан ба сурати сохта ва дар зоҳир ба хотири шарму ҳаё аз дигарон роҳу равиши неку ситударо бар худ таҳмил кунанд, боз он ра­виши пасту нописандро аз худ дур намесозанд, ба ин хотир, ки ҳар гоҳ танҳо шаванду дар хилват бимонанд, ба он роҳу равиши накӯҳидае, ки бар он одат карда дар сиришту та­би­ати онон ҷойгир шудааст, бармегарданд.*

Агар гӯянд: “*Чаро одат дар вуҷуди инсон ҷой мегирад?”*

Мегӯем: “*Он ба ин иллат аст, ки инсон маъмулан ба там­рин кардану одат варзидан ба чизе моилтару ба рӯй овардан бар он ҳаристар ва ба тамассук ҷустан ба он кӯшотар мебо­шад. Аз ин рӯ, ҳар гоҳ инсон ба чизе одат карду дар сиришту табиати ӯҷойгир шуд, ҳеҷ асбобу авомили пасту накӯҳидае қавитару корсозтар аз он намебошанд. Бинобар ин, агар дар чунин ҳолате ба табъу сиришти кӯдак аҳамият дода наша­вад, мусалламан дар сурате ки одат дар вуҷуди ӯ истеҳком ёбаду ҷой гирад, ҷои табиату сириштро мегирад, худ ба тан­ҳоӣ ва ба шакли нерӯмандӣҳамон асари табиату сириштро ба ҷой мегузорад.*

*Албатта ногуфта намонад ҳамчунонки роҳу равиши на­кӯҳидаву одати нописанд ҷузъи табиату сиришти шахс ме­гардад ва аз ӯ ҷудо намешавад, роҳу равиши неку писандида низ ҷузъи хислатҳои ҳамидаву одати шариф ва ситудаи шахс гардида, аз ӯ ҷудо намешавад, ба ин хотир, ки чунин шахсе дар даврони кӯдакӣ бар асоси табиату сиришти нек ва бар одати писандида тарбияву парвариш ёфтааст. Аз ин рӯ, ин хислатҳои ҳамида аз ӯҷудо намешаванд, чун бар асоси ин ду ҷиҳати қавию устувор, яъне табиату одат муаддабу муҳаз­заб шуда парвариш ёфтааст. Бо вуҷуди ин, ки яке аз дониш­мандон гуфтааст: “Одат як табиати сонавӣ мебошад. Аммо чун одат, дар воқеъ, ҳамон мавқеияти табиатро дорад, аз ин рӯ, лозим аст волидайн фарзандони худро дар даврони кӯда­ки­ву хурдсолӣ муаддабу хушахлоқ созанд, ононро ба аъмоли не­ку равиши писандида одат диҳанд ва бар асоси тарбияи хубу бартар парвариш кунанд, то ин ки агар табиату сиришти онон ин тарбияи хубро пазируфт, ҷузъи афроди судманду му­аддабу мутааҳҳид шуда, ба сурати ашхоси фозилу бартаре дароянд. Агар чунончи кӯдаке ёфт шуд, ки табиату сиришти ӯ ин тарбияи неку хислатҳои ситударо напазируфт, лозим нест, ки мо аз ӯ даст бикашему ғофил бимонем ва аз фурсат­ҳое, ки имкони таъдибу таҳзиб намудани ӯ дар онҳо барои мо муяссар мебошад, истифода накунем, ки саранҷом ба малома­ту сарзаниши худ пардохта бигӯем: “Дар ҳақиқат мо ишти­боҳ кардем, дар он замоне, ки тарбияву одатпазирии нек ба­рои фарзандонамон имконпазир буд, истифода накардем ва ононро мавриди сарзанишу маломат қарор надодем, дар ҳоле ки мо медонистем, хатову иштибоҳи хурду андак, ки дар авоили умур, усул ва қавоиди онҳо рух медиҳад, саранҷом до­рои зиёни бузурге мебошад. Ҳамчунин ин воқеиятро дарк ме­кардем, ки оқибати неку ситуда дар асари ростиву дуруст­корӣ ҳосил мешавад, ба ин тартиб, ки бояд ҳар чизе бар асоси усулу қавоиди саҳеҳ поярезӣ шавад...”*

Оре, мо дар ин боб ба таври кофиву расо ва ба сурати возе­ҳу равшан тавзеҳ додем. Барои ҳар кас ин воқеият ош­кору му­шаххас гардид, ҳеҷ гумоне дар ин нест, ки кори са­ҳеҳу дуруст он аст, ки кӯдак бояд дар даврони кӯдакиву хурдсолияш муад­дабу муҳаззаб шавад. Агар чунончи, кӯдак табиату сиришташ ба монанди табиату сиришти фарди бе­фарҳангу ғайри оқиле буду муаддаб нашуд, ин тавзеҳоту раҳнамоиҳо роҳи дурусту мантиқиро ҷиҳати танбеҳу ислоҳи чунин кӯдаке барои шахси эътирозкунанда ба табиату си­ришти ӯ мушаххас ва муайян кардааст. Лекин, агар кӯдак дорои табиату сиришти хубе бо­шад, яъне соҳиби шарму ҳаё, дӯстдори каромату улфат, ошиқи садоқату дурустӣ бошад, қатъан таъдибу таҳзиб намудани ӯ амри саҳлу осон аст. Осонии он ба ин далел аст, ки мадҳу си­тоиш ҳангоми эҳсону некӣ ва ё маломату накӯҳиш дар вақти бадиву хилофкорӣ аз ҷониби ӯ бештар аз уқубату сарзаниши дигарон асар мегу­зорад.

Аммо агар кӯдак дорои шарму ҳаёи чандоне набошад ва нисбат ба каромату улфат эътиное накунад, ба гунае ки ошиқи дурӯғу хилофкорӣ ва мӯътод ба фиребу найранг кар­дан бошад, ба ростӣ, таъдибу таҳзиб намуданаш амри муш­кил мебошад ва лозим аст дар ҳаққи чунин кӯдаке ҳангоми сар задани бадиву хилофкорӣ аз ҷониби ӯ ба тарсонидану бим додан мутавассил шуд. Агар аз роҳи тарсонидану бим додан низ муваффақияте ҳосил нашуду кӯдак ислоҳ нагар­дид, ин бор бояд ӯро танбеҳ кард (ба гунае ки ба устухону гӯшти ӯ зараре нарасад).

Албатта, ногуфта намонад, лозим аст, кӯдак пайваста дар гуфтору кирдораш ва дар нишастану бархостанаш бо мардум мавриди муроқабату ҷустуҷӯи дақиққарор гирад. Ҳамчунин лозим аст, ки хобидану бедор шуданаш ва хӯрда­ну нӯшиданаш комилан зери назар бошад. Набояд фаро­мӯш кард, ки дар тамоми ин мавридҳо бояд он чиро, ки аф­роди оқилу хайрандеш дар ҳаққи ӯ лозиму зарурӣ медонанд, риоя гардида, мутобиқи раҳнамоиҳои созандаи онон амал шавад, то ин ки табиату сиришти ин гуна кӯдакон ва афро­ди ҳамчун онон ба монанди табиату сиришти неки ашхоси оқилу хайрандеш гардида, мутобиқи роҳу равиши писанди­даи онон муаддабу муҳаззаб шаванд...[[3]](#footnote-3)

Нуктаи шоёни зикр ин аст, ки вақте ин ҳақиқат собиту равшан шуд, ки таъдибу таҳзиби кӯдак як амри зарурии тарбиявӣ мебошад, аз ҷиҳати дигар бояд донист, ки ҳушёри­ву бедории волидайн ва мураббиён, дарки кайфияти кирдо­ру рафторашон, дарки дурусти табиату сиришти эшон, ин­тихоби навъи уқубат ва шеваи бархӯрд бо онон амри лози­му зарурӣ мебошад...

**Асоси дуюми таъдибӣ,**

**ислоҳи хатои фикрӣ ва амалии кӯдак**

Матлабе, ки ҳеҷ шакку шубҳае дар он нест, ин аст, ки аз байн бурдану решакан сохтани хатову иштибоҳ дар фикру вуҷуди кӯдак як муваффақияти дурахшону пирӯзии бузурге дар амали тарбиявӣ ба ҳисоб меояд. Табиист, агар дар си­ришт ва решаёбии ҳар навъ хатое диққату тааммули кофӣ намоем, ба хубӣ дармеёбем, ки аслу асоси ҳар хатову ишти­боҳ такя бар се чиз дорад: Мумкин аст сабаби хатову иш­тибоҳ фикрӣ бошад, ба ин маъно, ки кӯдак дорои фикри са­ҳеҳу дуруст дар бораи чизе, ё матлаби мавриди назар набо­шад. Пас он чи, ки дар ихтиёраш ҳаст, тасарруф мекунад ва дар натиҷа дучори хатову иштибоҳ мегардад. Ё ин ки саба­би амалӣ аст, ба ин сурат, ки кӯдак амалан қодир ба анҷом додану устувор сохтани кор нест, ба тавре ки дасту ангуш­тонаш тамрини кофӣ ва короии хуберо барои анҷоми он кор надорад, аз ин рӯ, дучори хатову иштибоҳ мешавад. Ё ин ки мумкин аст сабаби ин хатову иштибоҳ худи кӯдак бошад, ки шахсан қасди онро мекунад ва ё аз ҷониби афро­ди бадси­ришту мунҳариф дучори хатову иштибоҳ мешавад, аз ин рӯ, бар хатову иштибоҳи худ исрору пофишорӣ ме­варзад...

Бинобар ин, мутобиқи ин таърифу таъйини аслу асоси хатову иштибоҳ решакан сохтану ҷуброни он аз ду тариқи зер бисёр осон мебошад:

**1. Ислоҳ намудани хатои фикрӣ**

Равшану возеҳ аст, ки кӯдак низ ба монанди ҳар мавҷу­ди зиндаи дигар огоҳияш камтар аз ноогоҳияш мебошад, ба ибораи дигар, ҷаҳлаш бештар аз илмаш мебошад. Аз ин ҷи­ҳат, вақте кӯдак амали дурустро бидонаду онро анҷом ди­ҳад ба он шод мегардаду мекӯшад пайваста ҳаракати писан­дидаву қобили ситоишеро дар пеш гирад.

Табиист, инсон душмани чизе аст, ки онро намедонад, аз ин рӯ нахустин қадам ҷиҳати таълиму тарбияи саҳеҳу дурусти кӯдак иборат аст аз таҳзиби ахлоқу ислоҳи хатову иштибоҳи ӯ. Ҳамчунонки вақте кӯдаке дучори хатову ишти­боҳе мешуд, Пайғамбари акрам (с) нахуст появу сохтори фикрии ӯро дурусту ислоҳ мекарданду сипас ба рафъи хато­ву иштибоҳаш мепардохтанд. Барои ин кор услуби бисёр муҳаббатомези вижаеро аз қабили меҳрварзӣ, мулотафат ва нармиву мулоиматиӣ ба кор мебурданд. Инак, тавзеҳи ин матлабро дар қолаби чанд ҳадис баён мекунем:

Абдурраҳмон ибни Абууқба аз падараш, ки аз маволии аҳли форс буд, ривоят намуда, ки мегуфт: “*Ҳамроҳи Пай­ғамбар (с) дар ғазваи Уҳуд ширкат варзидам ва дар ҷанг марде аз мушрикинро задам ва дар он ҳангом ба ӯ гуфтам: “Ин зарбаро аз ин навҷавони форс бигир”. Пас, Пайғамбар (с) ба ман нигоҳ карда фармуданд:*

***«Чаро нагуфтӣ аз ин навҷавони ансорӣ? Чун хоҳарзодаи фарди ҳар қавме ҷузъи он қавм маҳсуб мешавад».[[4]](#footnote-4)***

Чунонки мулоҳиза мешавад, Расули Худо (с) чӣ зебову шигифтангез таълими ин навҷавон ва ислоҳи иштибоҳи ӯро дар майдони корзору буҳбуҳаи ҷанг бо ҷумлаи ***«...хоҳар­зо­даи фарди ҳар қавме ҷузъи он қавм маҳсуб мешавад»*** баён ме­кунанд ва ҳамроҳ бо лутфу муҳаббат ва нармиву мулоимат ба оғоз намудани ***«Чаро нагуфтӣ...»*** иштибоҳи ӯро ислоҳ мекунанд. Ин таълиму ислоҳро ба унвони як асл ва қоида барои ӯ қарор медиҳанд, то дар зиндагияш мутобиқи он ҳа­ракат кунад.

Пас, хозеъона ва аз таҳти дил мегӯем: “*Дуруди Худо бар ин сарвару муршиди мо ва бар ин муаллиму сармашқи некӯи мо, яъне ҳазрати Муҳаммад (с) бод!*

Аз Абуҳрайра (р) ривоят шуда, ки гуфтааст: “*Ҳасан ибни Алӣ (р) хурмое аз хурмоҳои закотро бардошту дар даҳони худ гузошт, Расули Худо (с) ба унвони манъ кардан аз ин кор ба ӯ фармуданд:* ***«****(Даст нигоҳ дор)* ***Онро бипарто».*** *Сипас фармуданд:*

***«Магар надонистаӣ, ки закот барои мо ҳалол нест ва он­ро намехӯрем?».[[5]](#footnote-5)***

Дар ин ҳадис нуктаи зебову ҷолибе, ки вуҷуд дорад ибо­рат аст, аз шеваи манъ кардан аз хӯрдани он хурмо ба ва­си­лаи ба кор бурдани калимаи ***«****(Даст нигоҳ дор)* ***онро бипар­то»****, ки билофосила Пайғамбар (с) иллати манъ аз хӯрдану ҳалол набудани онро барои кӯдаке ҳамчун Ҳасан ибни Алӣ (р) бо ин ибораи мулоим баён фармуданд:* ***«Магар надонистаӣ, ки закот барои мо ҳалол нест ва онро намехӯрем?»****, то ин ки бу­зургтарин асарро дар нафсу даруни ӯ бигузоранд...*

Аз Анас (р) ривоят шуда, ки гуфтааст: “*Пайғамбар (с)-ро дар яке аз сафарҳояшон ғуломе ҳабашӣ, ки ӯро Анҷаша ме­гуфтанд, ҳамроҳӣ мекард. Ин ғулом овози зебое дошт ва шу­туреро, ки яке аз уммаҳотулмӯъминин ва Уммисулайм мода­ри Анас бар он савор буданд, бо садои зебои худ меронд. Шу­тур низ дар асари он садои зебо ба тараб дармеомад ва бар суръати худ меафзуд, ки дар натиҷа занони савори бар он озор меёфтанд ва нороҳат мешуданд. Пайғамбари акрам (с) ба он навҷавони ҳабашӣ хитоб карда фармуданд:*

***«Эй Анҷаша! Чӣ хабар аст? Рондани шутурро ором соз*** *(ва садоятро паст кун, то занони савор бар он)****, ки ба монан­ди қаворир*** *(шиша)* ***ҳастанд, садама набинанду озор наё­банд».[[6]](#footnote-6)***

Дар ривояте омадааст, ки дар рӯзи Арафа Пайғамбари акрам (с) ба Ибни Аббос (р) хитоб намуда фармуданд:

***«Эй писар!*** *(Кофӣ аст ин ки бидонӣ)* ***Бегумон ин*** *(рӯзи Арафа)* ***рӯзе аст, ки касе дар он чашми худро*** *(аз нигоҳи но­маҳрам)* ***маҳфуз бидорад, омӯрзида мешавад».[[7]](#footnote-7)***

Дар ривояте омадааст, ки Уммисалама (р) гуфт: “*Писар­баччае ба номи Афлаҳ доштем, ҳангоми саҷда кардан хоки саҷ­дагоҳро тоза мекард. Пайғамбари акрам (с) ӯро дида фармуданд:*

***«Эй Афлаҳ! Пешониятро бо хоки саҷдагоҳ олуда кун».***

**Пайравӣ намудани саҳоба (р) аз Пайғамбар (с) дар ислоҳ намудани афкори кӯдакон**

Дар ривояте омадааст, ки Собити Банонӣ гуфт: “*Назди Анас будам, дар ҳоле ки духтараш низ дар назди ӯ буд. Анас гуфт: “Дар ҳузури Расули Худо (с) будам, зане пешашон омаду худро муаррифӣ карда, гуфт: Эй Расули Худо! Агар маро шоиста бидонед ҳозирам бо шумо издивоҷ кунам, то шу­моро хидмате бинамоям”. Духтари Анас инро, ки аз падараш шунид, гуфт: “Вой, вой! Аҷаб зани пуррӯву бешарме!” Анас гуфт: “Вай аз ту беҳтар аст ба хотири ин ки ӯ бар асари шиддати алоқаву рағбате, ки ба Пайғамбар (с) дошт, худро барояшон муаррифӣ карда, аз он ҳазрат (с) чунин дархост кард”.[[8]](#footnote-8)*

Ибни Умар (р) хатои кӯдаконро ислоҳ мекарду гуфта­ҳои Пайғамбари акрам (с)-ро ба онон мерасонд. Чунончи дар ривоят омадааст, рӯзе аз назди иддае аз навҷавонони Қурайш мегузашт, дид, ки паррандаеро насб намуда, ба сӯи он тирпарронӣ мекунанд ва дар муқобили ҳар тире, ки аз эшон ба хато мерафт, чизе барои соҳиби парранда медо­данд. Вақте ки Ибни Умар (р)-ро диданд, пароканда шуда, аз он кор даст бардоштанд. Ибни Умар (р) гуфт: “*Чӣ касе ин корро кардааст? Нафрини Худо бар касе бод, ки ин корро кардааст! Зеро Расули Худо (с) нафрин кардаанд касеро, ки мавҷуди зиндаеро инчунин мавриди ҳадаф қарор медиҳад”.[[9]](#footnote-9)*

Дар ривоят омадааст, ки Абдуллоҳ ибни Муғаффал (р) гуфт: “*Дар ҳоле ки “бисмиллоҳир-раҳмонир-раҳим”-ро мехон­дам, падарам ба гӯшам расонида гуфт: “Эй писарам, аз эҷоди бидъат ҳушёр бош” ва боз гуфт: “Ман аз ҳеҷ як аз асҳоби Расули Худо (с) надидаам, ки назди онон чизе мабғузтар аз эҷоди бидъат дар Ислом бошад. Ман бо Пайғамбари акрам (с), бо Абубакр, бо Умар ва бо Усмон (р) намоз хондаам, аз ҳеҷ як аз онон нашу­ни­даам, ки онро бигӯянд, пас ту низ онро магӯ. Ҳар вақт намоз ме­хонӣ бигӯ:* **«Алҳамду лиллоҳи рабби-л-ъоламин...».[[10]](#footnote-10)**

Оре, дар боби одоби хӯрок хӯрдан баён гардид, ки чӣ гуна Пайғамбари акрам (с) шеваи саҳеҳи хӯрок хӯрданро ба василаи раҳнамоии фикрӣ ба кӯдакон меомӯхтанд ва хатои эшонро ис­лоҳ мекарданд. Ҳамчунин донистем, ки ба ростии ислоҳи фик­рӣ, таълими кӯдак, гуфтугӯи мустақим бо ӯ, низ шарҳу тафсири масоил ва баёни иллату сабаби умур барои ӯ як рукни қавӣ дар костани хатоҳову иштибоҳоташ мебошад ва дар ислоҳи ҳара­коту рафтораш нақши босазоеро ифо мекунад...

**2. Ислоҳи хатои амалӣ**

Чӣ басо иқдом ба анҷоми амалҳое аз кӯдак хоста меша­вад, ки қаблан онҳоро анҷом надода, ё шоҳиду нозири касе набудааст, ки онҳоро анҷом диҳад. Аз ин ҷиҳат, кӯдак беха­бару ноогоҳ мемонад ва ҳар вақт анҷоми чунин коре аз ӯ хоста шавад, бешубҳа дар хатову иштибоҳ афтида, ниёз­манд ба ислоҳи он мешавад. Агар дар баробари ин хатову иштибоҳ мавриди муҷозот қарор гирад, мусалламан нисбат ба ӯ зулм мешавад, чун ҳангоме ки Расули Худо (с) ба ин гу­на масоил бархӯрд мекарданд, бо камоли матонат кӯдакро бо равиши амалӣ роҳнамоӣ менамуданд. Бо сураът пеши ӯ мерафтанду амалан ба ӯнишон медоданд, ки чӣ гуна корро хуб анҷом диҳад ва ин худ ёдовариву таълими бисёр хубе аст барои падару модар ва мураббиён.

Чунонки дар ривояте омадааст, “Расули Худо (с) аз наз­ди кӯдаке гузаштанд, диданд, ки пӯсти гӯсфанди забҳшудае­ро меканад, аммо хуб балад нест. Он ҳазрат (с) фармуданд: ***«Як тараф ист, то ин корро ба ту нишон диҳам!».*** Баъд ос­тини худро боло зада, дар пеши чашми кӯдак дасти худро ба дару­ни пӯсту гӯшти соқи пои гӯсфанд фурӯ бурданд ва дар асари он пӯсти гӯсфанд варам карда боз шуд, то ин ки дасти он ҳазрат (с) ба зери бағали он расид. Сипас онро гу­зошта раф­танд, то барои мардум намози ҷамоатро бихо­нанд».[[11]](#footnote-11)

Бинобар ин, лозим аст, пайваста шиори волидайну му­раббиён дар таълими фарзандон ва дар рафтору кирдора­шон нисбат ба онон ин фармудаи Пайғамбари акрам (с) бо­шад: ***«Яктараф ист, то ин корро ба ту нишон диҳам»,*** зеро ин кор барои кӯдакон беҳтарин таълим аст ва огоҳии саҳеҳ ва эҷоди появу асоси дурусту муваҷҷаҳ ва олитарин роҳу равиши солим дар кори тарбиявӣ мебошад.

**Асоси сеюми таъдибӣ,**

**ба тадриҷ адаб омӯзондани кӯдак**

**Марҳалаи аввал, тарсондани кӯдак**

Равшану возеҳ аст ва таҷриба низ нишон додааст, бисё­ре аз кӯдакон ба василаи нишон додани тозиёна ва соири абзори танбеҳу муҷозот ба онон метарсанд ва ба маҳзи ни­шон додани ин гуна абзор ба эшон зуд ислоҳ мешаванд, даст аз хилофкориву нофармонӣ бармедоранд, дар иҷрои раҳнамоиҳои волидайну мураббиён худро вазифадор медо­нанд ва ахлоқу рафтори худро ислоҳ менамоянд. Чунонки дар ривояте омадааст, кӯдаконе, ки ба василаи таъдиби амалӣ ва бо панду андарзи мулоим ислоҳ намешаванд, ба­рои тар­сонидани онон бояд *«тозиёнае дар хона овезон шавад».[[12]](#footnote-12)*

Дар ривояти дигар омадааст: ***«Тозиёнаро дар ҷое қарор диҳеду овезон кунед, ки аҳли хона онро бубинанд, чун ин кор мӯҷиби*** *(тарсонидан ва дар натиҷа)* ***адаби онон мешавад».[[13]](#footnote-13)***

Қаблан ҳам баён гардид, ки Пайғамбари акрам (с) ба Муъоз ибни Ҷабал (р) супориш доданд: ***«Ва дар таъдиб на­мудани онон*** *(хонаводаат)* ***ҳеҷ гоҳ кӯтоҳӣ макун ва даст бармадор».[[14]](#footnote-14)***

Бинобар ин, лозим аст дар хона тозиёна ва ё чӯбдасте вуҷуд дошта бошад, то кӯдаконе, ки аз равиши фикриву амалӣ ва аз роҳи панду андарз ислоҳ намешаванд, ба васи­лаи ин гуна абзор тарсонида шаванд, шояд ислоҳ гашта, аз хатову хилофкорӣ ва аз нофармониву ситези худ даст бардоранд.

**Марҳилаи дуюм, гирифтан ва фишор додани гӯши кӯдак**

Агар кӯдак бо нишон додани тозиёнаву чӯбдаст ва тар­сонидани ӯ бо ин гуна абзор таъдиб нашуд, ин бор бо ги­рифтани гӯши ӯ, ки як навъ муҷозоти баданӣ аст, таъдиб ме­гардад. Зеро кӯдак ба василаи ин гирифтану фишор додани гӯш ба дарду алами мухолифат ва муҷозоти кори шанеъу нописанде, ки муртакиби он шудааст пай мебараду дармеё­бад, ки дар баробари он мустаҳиққи гирифтану кашидани гӯш шудааст.

**Марҳилаи сеюм, танбеҳи кӯдак ва қоидаҳои он**

Табиист, вақте тарсонидани кӯдак ба василаи нишон додани тозиёнаву чӯбдаст, ҳамчунин бо гирифтани гӯшу фишор додани он муаддабу ислоҳ нагардид ва ҳамчунон пайваста ба носозгориву бадахлоқӣ, иноду нофармонии худ идома дод ва бар он исрору пофишорӣ варзид, иҷрои мар­ҳилаи сеюм, ки задан мебошад, ба хотири пешгириву коҳи­ши ин иноду нофармонӣ лозим мебошад. Аммо бояд до­нист, оё задани кӯдак бидуни қоидаҳои риъояшаванда аз на­зари ҷисмӣ ҷараён ёбад ва волидайну мураббиён пойбанд ба анҷоми он ҳастанд? Ё ин ки қоидаҳои хоссе вуҷуд дорад, ки бояд риоя шаванд, то ин ки чунин танбеҳ муассир воқеъ шаваду кӯдак дар роҳи саҳеҳу дурусте қарор гирад ва даст аз иноду носозгорӣ бардорад? Пас, агар чунин қоидаҳое ву­ҷуд дошта бошанд, чигунаанд?

**Қоидаи аввал, амали танбеҳ аз даҳсолагӣ ба баъд оғоз мешавад**

Меъёри таъйини синни даҳсолагӣ барои танбеҳи кӯдак аз ин ҳадиси набавӣ истинбот шудааст, ки мефармоянд: ***«Намоз хонданро ба фарзандонатон, ки ба синни ҳафтсолагӣ расиданд, дастур диҳед ва агар ба синни даҳсолагӣ расиданду намозро нахонданд*** *(дастури шуморо низ барои хондани он анҷом надоданд)****,эшонро танбеҳ кунед».[[15]](#footnote-15)***

Пас бо истинод ба ин ҳадиси набавӣ ибтидои танбеҳ кардани кӯдак дар синни даҳсолагӣ мебошад ва он ба ин хо­тир аст, ки тақсиру кӯтоҳӣ варзиданаш дар робита бо рукни асосии дин мебошад. Рукне, ки дар рӯзи қиёмат шахс баъд аз масъалаи ақида нахуст дар бораи он муҳосаба мешавад.

Ҳамон тавре ки мулоҳиза мешавад, Пайғамбари акрам (с) қабл аз синни даҳсолагӣ иҷозати задани кӯдакро ба хо­тири тақсиру кӯтоҳӣ варзиданаш дар мавриди намоз надо­даанд, пас дар соири умури зиндагӣ ва масоили тарбивӣ, ки аз назари мақому манзалат назди Худованд аҳамияту ҷой­гоҳи намозро надоранду бо он баробар нестанд, ба тариқи авло ҷоиз намебошад. Аз ин рӯ, лозим аст қабл аз расидани кӯдак ба синни даҳсолагӣ мароҳили гузашта дар ҳаққи ӯ бо камоли диққату ҳавсала иҷро шаванд ва дар ниҳояти сабру бурдборӣ бо ӯ рафтор шавад, чун дар таъйину муқаррар на­мудани ин син барои задани кӯдак ишораи ҷолибу қобили таваҷҷӯҳе вуҷуд дорад:

Исмоил ибни Саъид гуфтааст: “*Дар бораи синне, ки кӯ­дак дар он ба хотири намоз нахонданаш танбеҳ мешавад, аз имом Аҳмад пурсидам. Дар ҷавоб гуфт: Вақте кӯдак ба син­ни даҳсолагӣ расиду намоз нахонд, ҷоиз аст ӯро танбеҳ кард”. Ва боз гуфт: “Ҳамоно Абуабдуллоҳ гуфтааст: “Кӯда­ки ятим танбеҳи сабук шавад”.*

Асрам гуфтааст: “*Аз Абуабдуллоҳ дар бораи кӯдаконро танбеҳ додани муъаллим пурсидам. Дар ҷавоб гуфт: “Эшонро ба андозаи хатоҳову гуноҳонашон танбеҳ кунад ва бикӯшад дар танбеҳ кардан аз Худо битарсад, агар кӯдак хурдсолу но­огоҳ бошад, набояд ӯро бизанад”.[[16]](#footnote-16)*

Бинобар ин, аз волидайну мураббиён хоста шудааст, ки дар беҳбуд бахшидан ба тасарруфоту мудохалоти кӯдак ва дар ислоҳи аъмолу рафтори ӯ аз рӯи тафаккуру тадаббур вориди амал шуда, ӯро таъдибу таҳзиб кунанд.

Нуктаи қобили зикр ин аст, ки вақте донистем, кӯдак дар марҳилаи рушду нумӯи ҷисмиву ақлӣ мебошад, набояд ӯро зиёд танбеҳ кард, зеро ин кор гоҳо ба яке аз аъзои ба­да­ни ӯ азияту озор мерасонад ва аҳёнан ҳам мунҷар ба азияти рӯҳиву фикрии ӯ мешавад. Ба ибораи дигар, метавон гуфт, танбеҳ намудани кӯдак ба хотири таъдибу таҳзиби ӯ ба мо­нанди намаки таом мебошад. Бинобар ин, агар намаки та­ом беш аз ҳадди матлуб бошад, таом ғайри қобили исти­фода ва зараровар мегардад. Агар намаки он каму муносиб бошад, таом бисёр лазиз мешавад. Пас, амали танбеҳ низ чунин аст, агар беш аз ҳадди матлуб бошад, ба кӯдак зиёни ҷисмиву рӯҳӣ мерасонад, аммо агар каму муносиб ва аз рӯи тафаккуру тадаббур бошад, мусалламан муфиду натиҷа­бахш мебошад. Ин ҳамон танбеҳ намудани матлуб ва мав­риди назар дар амали тарбиявӣ аст, зеро ҳадаф аз танбеҳ на­мудани кӯдак, ҳамчунонки баён гардид, як зарурати тарби­вӣ аст, на интиқомҷӯиву холӣ кардани хашму кинаи воли­дайну мураббиён.

Аз ҷиҳати дигар, набояд фаромӯш кард, ки танбеҳи зиёд ва ба кор гирифтани он барои таъдибу таҳзиб, илова бар ин ки осори номатлубу натоиҷи манфии равониву фикриро дар тафаккури ӯ ба бор меоварад,ҳайбати шахси танбеҳкунан­даро дар дили кӯдаки танбеҳгардида ба ҳадди ақал мера­со­над.. Чунончи ҳадиси зер ба чунин матлабе ишора меку­над: ***«Намоз хонданро ба фарзандонатон, ки ба синни ҳафт­солагӣ расиданд, дастур диҳед ва агар ба синни*** *(даҳ то)* ***сез­даҳсо­ла­гӣ, ки расиданду намозро нахонданд*** *(дастури шуморо низ ба­рои хондани он анҷом надоданд)****,эшонро танбеҳ кунед».[[17]](#footnote-17)***

Аз мафҳуми ин ҳадис дармеёбем, ки ин муддати наза­дани кӯдак, ки аз ҳафтсолагӣ то сенздаҳсолагӣ идома дорад, дар­воқеъ аз ҷумлаи масоиле аст, ки зарурати қонеъ сохтану ором намудани кӯдакро ва ҳатто камтар ба кор бурдани амали задану танбеҳ намуданро мавриди таъкид қарор ме­диҳад.

**Қоидаи дуюм, ҳадди аксари задан даҳ зарба мебошад**

Бегумон, дар амали тарбиявӣ ниҳояти теъдоди зарбаҳо дар ҳар ҳоле аз аҳвол набояд аз даҳ зарба зиёд бошад. Ба далели ин сухани Пайғамбар (с), ки мефармоянд: ***«Бештар аз даҳ тозиёна зада намешавад, магар дар иҷрои ҳукме аз аҳ­коми Худованд*** *(аз қабили зино, дуздӣ ва нӯшидани шароб)****».[[18]](#footnote-18)***

Дар ривояти дигар омадааст: ***«Муҷозот*** *(ба сурати за­дан)* ***бештар аз даҳ тозиёна нест, магар дар бораи ҳукме аз аҳкоми Худованд*** *(аз қабили зино, дуздӣ ва шаробхӯрӣ...)****».[[19]](#footnote-19)***

Бухорӣ гуфтааст: “*Мурод аз задан дар ин ҳадис таъзиру адаб аст”.*

Ҳофиз Ибни Ҳаҷар дар шарҳу тафсири он гуфтааст: “*Мурод аз адаб ҳамон маънои таъдиб кардан мебошад ва ба ҳамин хотир аст, ки ба дунболи таъзир омада, бар он атф шудааст. Чун таъзир ба сабаби маъсияту нофармонӣ аст, аммо таъдиб фарогиртар мебошад, ки ҳам шомили таъдиби кӯдак мешавад ва ҳам шомили таъдиби муаллим”.[[20]](#footnote-20)*

Бинобар ин, ҳадиси боло мушаххас намудааст, ки зада­ни бештар аз даҳ зарба ҷоиз нест, магар ҳангоми субути ҳукме аз аҳкоми Худованд.[[21]](#footnote-21)

Чун кӯдак ба синни булуғ ва ба ҳадди таклифи шаръӣ нарасидааст, аз ин рӯ дар баробари маъсияту нофармониҳо­яш таъзиру таъдиб мешавад, на иҷрои ҳукми Худо, *Валлоҳу аълам”.*

Назари Қозӣ Шурайҳ бар ин аст: “*Задани кӯдак дар ро­бита бо хатову иштибоҳи ӯ дар Қуръон се бор задан аст, ба далели ин ки Ҷибриил (а) назди ҳазрати Муҳаммад (с) омада Ӯро се бор фишурд”.[[22]](#footnote-22)*

Дар ин ҷо лозим аст матолиберо дар робита бо тасар­руфоти баъзе аз афроди кӯтоҳназар ва ноогоҳ арза бидорем, ки амали заданро дар кори таълиму тарбияи кӯдакон биду­ни хурдтарин раҳму шафқат нисбат ба онон ба кор меги­ранд. Пас, дар ин бора ба суханони устоди олиқадр Муҳам­мад Хизр Ҳусайн, ки худ шоҳиди ин саҳнаи ваҳшатнок бу­дааст, гӯш фаро медиҳем, ки мегӯяд:

*“Ба масҷиди ҷомеъи Азҳар барои адои намози аср раф­там ва дар пеши гурӯҳе, ки барои таълими Қуръон ҷамъ шуда бу­данд, ба адои намози таҳияи масҷид пардохтам. Қалбам лаб­рез аз таассуфу таассур шуд, барои яке аз муаллимон, ки як лаҳза чӯбдасти худро намеандохт ва аз задани кӯдакон кӯто­ҳӣ намекард. Бо тозиёна ё чӯбдасти худ бо қудрати тамом ба паҳлӯву пушти онон беист мезад, то ҷое ки кӯдак дар аса­ри дарду алами задане, ки қодир ба таҳаммули он набуд, ме­хесту фирор мекард, чанд қадаме бо суръат мепариду дур ме­шуд ва он муаллим низ бо сангдиливу бераҳмӣ чанд тозиёна ба ӯ мезад. Ба шахсе, ки дар паҳлӯи ман қарор дошт, гуфтам: “Ҳар кас дар боробари ин маъсияту бедодгарӣ бинишинаду со­кит бимонад, ба худаш зулм кардааст”. Аз ин рӯ, ба хотирам расид, ки мақолае дар робита бо одоби таълиму тарбияи кӯ­дакон дар шаҳри «Бензурт» мунташир намоям. Вақте ки машғули анҷом додани он будам, матолиби зерро дар он дарҷ намудам: “Лозим аст муаллим нисбат ба кӯдакони таҳти таълими худ нармиву мулоимат нишон диҳад, аз амали задан зиёд истифода накунад, агар аҳёнан ночор ба задан шуд, беш­тар аз се тозиёнаи сабук назанад ва аз ба кор гирифтани аб­зори задан, аз қабили чӯбдасте аз ҷинси чӯби хушки сахт ва тиккачӯби шикофшуда ҷиддан парҳез кунад”. Вақте ки мақо­лаи худро дар робита бо ин гуна одобу раҳнамоиҳо мунташир намудам, яке аз муаллимон номаеро аз тариқи почта бароям фиристод ва дар он эътирози шадиду норизоятии худро роҷеъ ба нашри ин одобу раҳнамоиҳо баён намуда, гуфта буд: “Ин мақола аз ҷумлаи матолибе аст, ки донишомӯзонро бедор ме­созад ва ононро нисбат ба мо, қишри муаллимон, густоху бе­рӯ мекунад”.[[23]](#footnote-23)*

Мутаассифона, ноогоҳии иддае аз волидайну мураббиён нисбат ба кайфияти задану вижагиҳои абзори он ва маҳалли задану шеваи анҷом додани он боис шудааст, ки ин кори нописандро василае қарор диҳанд, на барои беҳбудӣ бахши­дану ислоҳ намудани онон, балки барои интиқомҷӯӣ аз эшон, на барои таълиму тарбияи дуруст ва устувор сохтани сохтори фикриву ҷисмии онон. Аз ин рӯ, мо лозим донистем ин вижагиҳоро дар қоидаи баъдӣ бештар тавзеҳ диҳем.

**Қоидаи сеюм, ӯҳдадор шудан ба шинохтану шиносонидани вижагиҳои абзори задан, тариқаи задан ва маҳалли задан**

Шакке нест, ки ба василаи ӯҳдадор шудан ба шинохтану шиносонидани вижагиҳои абзори задан, тариқаи задан ва маҳалли задан метавон қоидаву зобитае сохт ба хотири дар­ки камхирадии баъзе аз волидайну мураббиён дар кори таъ­дибу тарбияи кӯдакон, ба тавре ки вақте онон ӯҳдадор ба шинохтани вижагиҳои ин се марҳила, яъне абзори задан, та­риқаи задан ва маҳалли задан нагарданд, албатта онон дар муқобили ҳақиқат ва зиддият бо он қарор мегиранд, ба ин маъно, ки задани онон ба хотири интиқомҷӯӣ аст, на барои тарбияву таъдиб ва ба хотири холӣ намудани хашму кинаи худ аст, на барои ибрози раҳмату эҷоди оромиш нисбат ба кӯдакон. Ва мо низ ба муаррифӣ намудани ин вижагиҳои тарбия дар рафти шинохтану муаррифӣ намудани вижаги­ҳои иқомаи ҳукме аз аҳкоми Худованд пай хоҳем бурд ва дар натиҷа, мушаххас хоҳад шуд, ки амали таъдибу тарбия аз шинохтан ва шиносондани иқомаи ҳукми шаръӣ хеле ха­фифтару сабуктар мебошад.

Ба таври куллӣ метавон гуфт, маълум хоҳад шуд, ки бисёре аз волидайну мураббиён амали задани кӯдаконро аз иқомаи ҳукме аз аҳкоми Худованд ҳам бо хушунат ва санг­дилии бештар анҷом медиҳанд. Аз ин рӯ, шиносонидану ба­ён намудани ин се марҳила (абзори задан, тариқаи задан ва маҳалли задан) бар мо лозим мебошад, то бидонем, мо дар чӣ марҳилае аз таъдибу тарбияи исломӣқарор гирифтаем:

**Марҳилаи аввал, шинохтану шиносондани вижагиҳои абзори танбеҳ**

Абуаълои Мавдудӣ дар бораи «навъияти тозиёна дар ҳукми зино» мегӯяд: “*Нахустин ишорае роҷеъ ба чигунагии тозиёна задан, ки ҳикмати онро дарбар мегирад, вожаи* **«Фаҷ­лиду»** *аз насси сареҳи Қуръон аст, зеро “ҷалада” аз асоси ҷилд, яъне пӯсти зоҳирии бадани инсон гирифта шудааст. Аз ин ҷиҳат, фарҳангнависону уламои тафсир иттифоқи назар бар ин доранд, ки задан ба василаи тозиёна лозим аст, ки танҳо ба пӯсти бадан исобат кунад ва набояд ба гӯшт гуза­раду сироят намуда, асар бигузорад. Аз ин рӯ, ҳар навъ зада­не, ки мунҷар ба қатъи гӯшт, ё харошидану кандани пӯст ша­ваду гӯшти баданро маҷрӯҳ созад, мухолифи ҳукми Қуръон мебошад. Бинобар ин, воҷиб аст, ки тозиёна ё чӯбдаст барои задани на бисёр шадид ва на бисёр нарм бошад ва на зиёд ға­лиз, на зиёд рақиқ, балки лозим аст дар миёни он ду ба кор бурда шавад. Яъне амали задан на бисёр шадид ва на бисёр за­ъиф бошад, балки дар ҳадди эътидол миёни он ду анҷом гирад”.[[24]](#footnote-24)*

Чунонки Зайд ибни Аслам (р) гуфтааст: “*Марде дар за­мони Пайғамбари акрам (с) дар ҳузури он ҳазрат (с) эъти­роф ба ин кард, ки муртакиби амали зино шудааст. Расули Худо (с) тозиёнае хостанд, то ҳукми шаръӣ бар ӯ иҷро ша­вад. Тозиёнаи шикаставу ноқисеро оварданд, Он ҳазрат (с) фармуданд:* ***«Тозиёнае беҳтар аз ин биёред!».*** *Пас, ин бор то­зиёнаи тозае оварданд, ки нӯги он қатъ нашуда буд. Он ҳаз­рат (с) фармуданд:* ***«Тозиёнае биёред, ки на ба монанди авва­лӣ шикаставу ноқис бошад ва на ба монанди дуюмӣ ҷадиду нӯгдор, балки тозиёнаи мутавассит ва дар ҳадди миёни он ду бошад».*** *Сипас, он ҳазрат (с) амр доданд, ки ба он тозиёнаи мутавассит он марди зинокор зада шавад.[[25]](#footnote-25)*

Абуусмони Наҳдӣ аз Умар ибни Хаттоб (р) ривоят на­муда, ки барои иҷрои ҳукми шаръӣ бар марди зинокоре то­зиёнае хост. Тозиёнаи вазнину сахте барои ӯ оварданд, Умар ибни Хаттоб (р) гуфт: “*Тозиёнаи нармтару мулоимтар аз ин мехоҳам”.* Пас, барои ӯ тозиёнаи бисёр нарму мулоиме оварданд, гуфт: “*Тозиёнаи каме сахттар аз ин биёред”.* Са­ранҷом, тозиёнаи на бисёр сахту на зиёд нарм, балки дар ҳадди васати он ду оварданд. Баъд дастур дод он мард този­ёна зада шавад.[[26]](#footnote-26)

Ҳамчунин ба кор бурдани тозиёнае, ки дар ибтидои он гиреҳ мезананд ва ба сурати ду ё се ришта дармеоваранд, дуруст нест.

Устоди олиқадр ва фақеҳи огоҳ Шамсиддини Инбобӣ вижагиҳои абзори таъдибу таҳзиби кӯдаконро хулоса наму­да гуфтааст:

*1. Воҷиб аст тозиёна дорои ҳаҷми мӯътадил бошад, чигу­нагии он ҳадди васати миёни най ва чӯбдаст бошад.*

*2. Лозим аст на бисёр тар бошад, ба гунае ки ба хотири сангин буданаш пӯсти баданро пора созад ва на бисёр хушку сабук бошад, ки шахс эҳсоси дарду алам накунад.*

*3. Барои задан фақат як навъи хоссе таъйин нашудааст, балки ҷоиз аст амали задан ба василаи ҳамон тозиёнаи маш­ҳуру маъмул, ё ба василаи чӯб, ё тахтапора ва ё ба василаи кафш, ё як порча матоъи ҷамъшудаву ба сурати мӯи бофта, ё таноб даромада, ба тавре, ки ба шахс дарду озор бирасонад, анҷом гирад.[[27]](#footnote-27)*

**Марҳилаи дуюм, шинохтану шиносондани тариқаи задан**

Ҳамон тавре, ки абзори задан вижагиҳое дошт, худи амали задан низ вижагиҳое дорад, аз он ҷумла бояд ин амал ба тариқае анҷом гирад, ки дасти шахси зананда на бисёр баланд шавад ва на зиёд поён бошад, балки дар ҳадди миё­наи он ду қарор гирад. Чунонки Умар ибни Хаттоб (р) ҳан­гоми тозиёна задан ба шахси зананда мегуфт: “*(Бо тамоми қудрат) дасти худро баланд макун ва тарафро мазан”.* Та­моми фуқаҳо иттифоқи назар бар он доранд, ки задани кӯ­дак ҳатман дардовар буданаш зарур нест.[[28]](#footnote-28)

Устоди олиқадр ва фақеҳи гаронмоя Шамсиддини Ин­бобӣ тариқаи задани кӯдакро ба хотири таъдибу таҳзиби ӯ дар китоби худ «Рисолату риёзати-с-сибён» хулоса намуда, дар бораи шеваи задани кӯдак гуфтааст:

*1. Тамоми зарбаҳо фақат ба як ҷое аз бадани кӯдак зада нашавад, балки зарбаҳо парокандаву бар маҳалҳои мухтали­фи бадани ӯ ворид шаванд.*

*2. Бояд дар миёни ду зарба каме даранг кунад, то дарду алами зарбаи қаблӣ каме сабук шавад.*

*3. Шахси зананда танҳо то банди дасти худро баланд кунад, то ин ки тозиёна рӯ ба тарафи бозуяш интиқол ёбад, ба гунае ки сафедии зери бағалаш дида шавад ва бештар аз он дасти худро баланд накунад, то дарду алами задан зиёд нагардад.[[29]](#footnote-29)*

Чунонки мулоҳиза мешавад, ин қоидаҳо ба хотири он аст, ки зарбаҳои шахс натиҷаи тарбиявиро дар таъдибу таҳ­зиби кӯдак дарбар дошта бошад, ба тарафи ислоҳ на фасод ва ба сӯи боло, на поён пешрафт кунад. Ҳамчунин, дар ҷи­ҳати камол на нуқсон ва ба ҷониби арзиши ахлоқив на ба тарафи пастиву хорӣ тараққӣ намояд...

**Марҳилаи сеюм, шинохтану шиносондани маҳалли задан**

Дар задани кӯдак ба хотири таъдибу таҳзиби ӯ набояд фақат як маҳалли воҳиде аз бадан мавриди задан қарор ги­рад, балки лозим аст зарбаҳои мутафарриқу парокандаи са­бук бар тамоми бадани ӯ ворид шавад, ба тавре ки ҳар узве аз аъзои бадан ин дарду аламро эҳсос кунад, ба ҷуз рӯй ва шармгоҳ ва сари ӯ бино ба гуфтаи ҳанафиҳо, чун ин се узв набояд зада шаванд. Чунонки аз Алӣ ибни Абутолиб (р) ри­воят шудааст: “*Марди шаробхӯреро, ки маст ва ё дар ҳадди маст шудан буд, пеши ӯ оварданд. Дастур дод, то ӯро ба гу­нае бизананд, ки ҳар узве аз аъзояш мавриди задан қарор ги­рад, ба ҷуз рӯё ва шармгоҳаш.[[30]](#footnote-30)*

Ҳамчунин, аз Пайғамбари акрам (с) ривоят шуда, ки фармудаанд: ***«Вақте яке аз шумо касеро бизанад, бояд аз задан ба рӯи ӯ бипарҳезад».[[31]](#footnote-31)***

Ибни Саҳнун тарҷеҳ медиҳад: “*Маҳалли задан мо варои рӯй ва ду по мебошад, чунонки Қобусӣ дар рисолаи Саҳнун «Аҳволи мутааллимин ва аҳкоми муъаллимин ва мутаъал­ли­мин» аз ӯ нақл намуда, ки гуфтааст: “Бояд аз задан ба сару рӯи кӯдак ҷиддан худдорӣ шавад, чун задан ба ин ду маҳал бисёр зиёновар мебошад, ба тавре ки мағзро заъифу нотавон месозад, ё чашмро маъюб мекунад ва ба таври куллӣ асари зишту номатлубе ба ҷо мегузорад. Аз ин рӯ, бояд аз задан ба ин ду узв (яъне сару рӯй) парҳез шавад, аммо задан ба ду по мут­маинтар аст ва аз назари саломатӣ бо таҳаммултар”.[[32]](#footnote-32)*

Шамсуддини Инбобӣ мегӯяд: “*Бояд задан дар ғайри сару рӯ ва шармгоҳ анҷом гирад”.*

Бинобар ин, аз он чи зикр шуд, метавон чунин натиҷа гирифт, ки беҳтарину мутмаинтарин маҳал барои задан ҳа­мон ду дасту ду по мебошад.

**Қоидаи чорум, танбеҳ кардан набояд ҳамроҳ бо хашм бошад**

Пайғамбари акрам (с) мусалмононро дастур додаанд, ки ҳангоми танбеҳ намудан то метавонанд, аз хашму ғазаб би­парҳезанд ва аз он иҷтиноб кунанд. Чунонки омадааст, мар­де ба ҳузури Пайғамбар (с) расид ва арз кард: “*Эй Расули Худо! Маро ба чизе дастур диҳед!” Он ҳ*азрат (с) фармуданд: ***«Ғазаб макун!».*** Он мард саволи худро чанд бор такрор кард. Он ҳазрат (с) ба ӯ дар ҳар дархосташ ҳамон ҷавоби ***«Ғазаб макун!»*** доданд.[[33]](#footnote-33)

Аломати хашму ғазаб бар забон овардани суханони зишт, бадгӯӣ ва дашном додан ба кӯдак ё ба ҳар каси дигар ме­бо­шад. Ба ҳамин хотир аст, ки Қобусӣ дар рисолаи худ «Ат-Тарбияту фил-Ислом» бар дурӣҷустан аз хашму асабоният таъкид намуда ва гуфтааст: “*Вақте ки кӯдак зиёд дучори ха­то ва нофармонӣ мешавад, агар ба василаи задан ва тарки ӯ ислоҳ нашуд, дигар набояд илова бар иҷтиноб аз дашному бад­гӯӣ аз роҳи дигаре ва ба василаи калимоти тавҳиномез ба хо­тири коре ӯро таҳқир кунаду ба боди носазо ва истеҳзо би­ги­рад ва ба монанди касе, ки ҳаққи кӯдакони муслиминро наме­шиносаду мақому манзалати ононро дарк наменамояд, бар­хӯрд карда бигӯяд: “Эй масхшуда!” Ё бигӯяд: “Эй бузина!…”*

Бинобар ин, лозим аст аз ба забон овардани ин гуна ка­лимоти зишту нописанд ва калимоти дигаре монанди онҳо ҷиддан парҳез шавад. Агар аҳёнан шахсе яке аз ин қабил ка­лимотро нисбат ба кӯдак бар забон овард, лозим аст фавран «Астағфируллоҳ» гӯяд ва талаби омӯрзиш карда, бикӯшад бори дигар онро такрор нанамояд, зеро шакке нест, ки кали­моти зишту нописанд ғолибан аз забони касе ҷорӣ мешаванд, ки қатъан хашму асабоният дар вуҷуди ӯ ҷойгир шудааст, дар сурате ки дилу замири инсони мусалмон ҷои хашму асабоният нест ва бояд аз ин гуна сифатҳои накӯҳида холиву дур бошад. Ба ҳамин хотир аст, ки Пайғамбари акрам (с) содир шудани ҳукмро аз тарафи қозии хашмгин ба таври таъкид манъ наму­да мефармоянд: ***«Ҳаргиз набояд ҳоким дар ҳоли хашмгинӣ, ми­ёни ду кас доварӣ кунад».[[34]](#footnote-34)***

Дар ривоят омадааст, ки Умар ибни Абдулазиз (р) ҳук­ми задани шахсеро содир намуд. Ҳангоме, ки иқдом ба за­дани ӯ шуд, гуфт: «Ӯ*ро раҳо кунед!» Афроди д*ар он ҷо ҳозир буда гуфтанд: «*Иллати инсирофи ту аз ин ҳукм чӣ буд?* Дар ҷавоб гуфт: «*Ҳангоми содир намудани дастур як навъ хашму асабониятро дар замири худ эҳсос кардам, аз ин рӯ дӯст на­доштам, дар ҳоле ки хашмгинам, дастури задани ӯро би­диҳам».*

Абулҳасан гуфтааст: «*Муъаллими кӯдакон низ бояд коми­лан донишомӯзони худро зери наззорат дошта бошад. Дар амри таълиму тарбия ҳадафу манзуре ҷуз ризои Худо ва баҳ­раманд сохтани онҳо надошта бошад. Саъй намояд пайваста ихлоси амал дошта бошад, ҳар гоҳ хашмгин шуд, набояд хаш­му асабонияти худро ба василаи задани кӯдакони мусалмонон фурӯ нишонад ва хештанро осудахотир намояд, чун ин кор нишонаи адлу инсоф нест».[[35]](#footnote-35)*

**Қоидаи панҷум, ҳар гоҳ кӯдак номи Худоро ба миён оварду аз Ӯ паноҳ хост, бояд аз задани вай даст бардошт**

Бидон, вақте ки ту кӯдаки худро адаб меомӯзию ӯро ме­занӣ, дар ҳоле ки эҳсоси дарду алам мекунад, агар ба Худо паноҳ бурда, аз Ӯ амон хост, дар чунин ҳолат бино ба фар­мудаи Пайғамбари акрам (с) бояд даст аз задан бардорӣ ва ӯро раҳо карда, ба ҳоли худ гузорӣ. Зеро дар ин истиғосаву амонхоҳии кӯдак нуктаи ҷолибу омӯзандае вуҷуд дорад ва он ин аст, ки дар чунон ҳолате кӯдак ба истиғосаву амон­хо­ҳӣ аз Худо мепардозад, ҳатман ба марҳалаи бас кардану даст кашидан аз хатову нофармонии худ расида, ба зудӣ он­ро ислоҳ менамояд. Ё ин ки дарду алами ӯ ба ҳадде раси­да­аст, ки дигар тавони таҳаммули онро надорад ва ё мумкин аст ба дараҷаи ҳалокат, ё тарсу бими шадиде расида бошад.

Шакке нест, дар чунин ҳолату вазъияте, ки кӯдак дар он қарор гирифтааст, идома додани амали задан як навъ ҷари­маву товон гирифтан аз ӯ ба ҳисоб меояд (на таъдибу таҳзи­би вай) ва ин худ далел бар алоқа доштан ба интиқом ги­рифтану таскини хотир ёфтан аз ин кӯдаки бечора мебошад, кӯдаке, ки дар зери зулму ситам ва дар чанголи ин гуна па­дару модари золим афтодааст.

Дар ривояте омадааст, ки Расули Худо (с) фармудаанд: ***«Ҳар вақт яке аз шумо агар хидматгори худро зад ва ӯ Ху­доро ёд намуда, аз ӯ амон хост, пас, аз задани ӯ даст бар­до­реду бас кунед».[[36]](#footnote-36)***

Мумкин аст ин савол пеш ояд, ки агар кӯдак ба мафҳу­ми ин ҳадис пай бибарад ва бидонад, ки агар дар вақти за­дани ӯ исми Худоро ба забон оварда, аз ӯ амон бихоҳад, аз заданаш даст бармедоранд, ҳатман чунин кореро василаи фирор аз муҷозот қарор медиҳад ва аз нав муртакиби ха­то­ву нофармонӣ мегардад. Ё ин ки мумкин аст онро мувақ­қа­тан ба унвони ҳиллае ҷиҳати раҳоӣ аз задан ба кор гирад ва баъд ба ҳамон амали зишти худ баргардад? Дар ҷавоб мегӯ­ем: «*Аввалан, тардиде дар ин нест, ки иқтидову пайравӣ аз ин ҳадиси Пайғамбари акрам (с) ба хотири дарбар гирифтани таъзиму эҳтиром ба Худои мутаъол дар дилу замири кӯдак таъсири босазое мегузорад. Сониян, ба таври қатъӣ ин амр мӯҷиб мешавад, то шахси зананда аз он ҳолати хашму асабо­нияти шадиде, ки нисбат ба кӯдак дорад, хориҷ шавад ва дар асари ин паноҳ бурдану амон хостани ӯ аз Худованд таскини хотир биёбад.*

Албатта ногуфта намонад, рӯи сухани мо бештар бо ка­соне аст, ки ба ҳақиқат мӯътақид ба Ислому аҳкоми исломӣ ва пойбанд ба суннату барномаи тарбиявии набавӣ мебо­шанд, на касоне, ки дар воқеъ дорои имони заъифу эъти­қо­ди сустанд. Зеро инон афроде ҳастанд, ки ҳар вақт ин гуна истиғосаҳову паноҳҷӯиҳоро мешунаванд, ҳамоқати онон фу­зунӣ меёбад ва кӯдакро муҷозоти бештар мекунанд, маври­ди зарбу лат қарор медиҳанд ва инон касоне ҳастанд, ки ба ростӣ ниёзманданд ба ин ки ҳар лаҳза гуноҳону тақсироти хешро ба ёд биоваранду аз Худои қодири маннон ба истиғо­са бипардозанд ва хозеъона дар остони Ҳақ таоло илтимоси омӯрзишу талаби резиши ҳилму раҳмат бинамоянд…

**Фасли чордаҳум: Дар робита бо се хотима**

**Хотимаи аввал,**

**дар баёни чил ҳадиси хитоб ба падару модарон**

Дар рафти бобҳову фаслҳои ин китоб ҳадисҳои зиё­де ба муносибатҳои гуногун аз Пайғамбари акрам (с), чун хитоб ба падарону модарон баён гарди­данд, ки ҳамаи онҳо далолат бар ҳирсу алоқаи Пайғамбари акрам (с) ба он мекнанд, ки падарону модарон нахуст ахло­қу рафтору кирдори хешро ислоҳ намоянд, сипас, ин омода­гиву шоистагиро пайдо кунанд, ки барои фарзандону афро­ди таҳти тарбияи худ мураббии огоҳу парваришкунандаи хубе бошанд, ба гунае ки ононро ба баландтарин қуллаи таъдибиву тарбиявӣ ва ба беҳтарин марҳалаи рушду парва­риши ақливу равонӣ бирасонанд, тарбияву парварише, ки мутобиқ бо Қуръону суннати Пайғамбар (с) ва мувофиқ бо сирати салафи солеҳ бошад.

Инак чил ҳадис аз ин гуна ҳадисҳову ривоятҳоро ҷамъо­варӣ намуда, дар ин хотима аз нав баён мекунем, то пай­васта ба унвони ислоҳу барномаи тарбиявии ҷисмиву ахло­қӣ мавриди истифода қарор гиранд:

1. Аз Ибни Умар (р) ривоят шуда, ки гуфтааст: “*Аз Ра­сули Худо (с) шунидам, ки мефармуданд:* ***«Ҳамаи шумо сар­параст ҳастед ва нисбат ба зердастони худ масъул мебошед, ба ин маъно, ки пешво, сарпарасти уммат ва масъули афроди зерфармони худ мебошад. Ва мард сарпарасти хонаву хона­водаи худ мебошад ва дар баробари онон масъул аст. Зан дар хонаи шавҳараш сарпараст ва нисбат ба хонаву афроди хона*** *(фарзандон)* ***масъул аст. Хидматгор сарпарасти молҳои мавло ва корфармои худ мебошад ва дар баробари он масъул аст. Ба таври куллӣҳамаи шумо, чӣ дар баробари худ ва чӣ дар баробари дигарон масъул мебошед».[[37]](#footnote-37)***

2. Аз Абуҳурайра (р) ривоят шуда, ки Расули Худо (с) фармуданд: ***«Ҳар навзоде бар фитрати пок ба дунё меояд*** *(дур аз куфр ва илҳод ва ҳар гуноҳи дигаре мебошад, яъне гу­ноҳ ҷузъи сиришти инсон нест, балки амре аст, ки дар асари тарбияи иҷтимоӣ ба вуҷуд меояд).* ***Ва ин падару модаранд, ки фарзандонро ба сурати яҳудӣ, ё насронӣ, ё маҷусӣ дармеова­ранд, ҳамон гуна ки бачаи ҳайвонот ҳеҷ як бо гӯши бурида, ё доғшуда ба дунё намеоянд*** *(балки баъд аз таваллуд сохибони онҳо ба хотири шинохтан гӯшҳои онҳоро мебуранд, ё доғ менамоянд)****.[[38]](#footnote-38)***

Абуҳурайра (р) мегуфт: «*Агар хостед, ин оятро бихонед:* **«Бар сиришту фитрати пок Худованд, ки инсонро бар он офа­ридааст,** (боқӣ бимонед)**, дини Худо ҳаргиз тағйир намеёбад ва собит аст,** (ки ҳамон дини Ислом аст, дини рост ва биду­ни инҳироф)**».[[39]](#footnote-39)**

3. Аз Абумусо (р) ривоят шуда, ки Расули Худо (с) фар­мудаанд: ***«Вақте ки фарзанди яке аз бандагони Худо бимирад, Худованд ба фариштагон мефармояд: «Ҷони фарзанди банда­амро гирифтед?» Онон мегӯянд: «Оре». Худованд мефармояд: «Ҷони ҷигаргӯшаю меваи зиндагии ӯро гирифтед?» Онон мегӯ­янд: «Оре». Худованд мефармояд: «Бандаам дар муқобили он чӣ гуфт?» Мегӯянд: «Бандаат ҳамду сипоси Туро ба ҷой овард ва гуфт:* «Мо ҳама аз они Худоем ва бозгаштамон ба сӯи Ӯст». *Сипас, Худованд мефармояд: «Хонае дар биҳишт барои бандаам бино кунед ва онро хонаи ҳамд биномед».[[40]](#footnote-40)***

4. Аз Миқдом ибни Маъдикарб (р) ривоят шуда, ки гуф­тааст:Пайғамбари акрам (с) фармуданд: ***«Таоме, ки ба ху­дат, ба фарзандат, ба ҳамсарат ва ба хидматгорат медиҳӣ ва ба онон мехӯронӣ ба унвони садақа барои ту маҳсуб ме­шавад».[[41]](#footnote-41)***

5. Аз Абдуллоҳ ибни Масъуд (р) ривоят шуда, ки гуф­та­аст: “Ба *Расули Худо (с) арз кардам: “Чӣ гуноҳе назди Худо­ванд бузургтар аст?” Фармуданд:* ***«Ин ки назиру монанде ба­рои Худое, ки туро офаридааст, қарор диҳӣ».*** *Гуфтам: “Пас аз он чӣ гуноҳе бузургтар аст?” Фармуданд:* ***«Он аст, ки фарзанди худро бикушӣ, ба хотири тарс аз ин ки бо ту таом мехӯрад».*** *Гуфтам:” Баъд аз он чӣ гуноҳе?” Фарму­данд:* ***«Он аст, ки бо зани ҳамсояи худ муртакиби зино шавӣ».[[42]](#footnote-42)***

6. Аз Абуҳотами Музнӣ (р) ривоят шуда, ки Расули Ху­до (с) фармудаанд: ***«Вақте касе, ки аз дину ахлоқ****(ва рафто­ру кирдораш)* ***розӣҳастед, барои хостгорӣ назди шумо омад, бо ӯ издивоҷ кунед. Агар ин корро накунед, мӯҷиби фитнаву фасоди*** *(бузурге)* ***дар рӯи замин мегардад».*** *Арз карданд: “Эй Расули Худо (с)! Агарчи он шахс дар фақру тангдастӣ бо­шад?” Он ҳазрат (с) дар ҷавоб се бор пай дар пай фармуданд:* ***«Вақте касе, ки аз дину ахлоқашрозӣҳастед, барои хостгорӣ назди шумо омад, бо ӯ издивоҷ кунед».[[43]](#footnote-43)***

7. Аз Ҳафса (р) ривоят шуда, ки Пайғамбари акрам (с) фармуданд: ***«Ҳеҷ як аз шумо хоҳони фарзанддор шуданро тарк накунад, зеро вақте мард бимирад ва аз худ фарзанде ба ҷой нагузорад, номи ӯ****(дар рӯи замин барои ҳамеша)****қатъ ва нобуд мешавад».[[44]](#footnote-44)***

8. Аз Оиша (р) ривоят шуда, ки Пайғамбари акрам (с) ба ӯ гуфтанд: ***«Эй Оиша! Нармишу мадороро пеш гир, зеро Ху­до­ванд вақте хайри хонаводаеро бихоҳад, эшонро бар нармиву меҳрубонӣ варзидан раҳнамоӣ мекунад».***

Ва дар ривояти дигар омадааст: ***«Вақте Худованд хайру баракати хонаводаеро бихоҳад, нармиву меҳрубониро бар онон ворид мекунад».[[45]](#footnote-45)***

9. Аз Ибни Умар (р) ривоят шуда, ки Пайғамбари акрам (с) фармуданд: ***«Ҳар дарахт мевае дорад ва меваи қалб низ фарзанд аст. Бегумон Худованд раҳм намекунад ба касе, ки ба фарзанди худ раҳм намекунад. Қасам ба касе, ки вуҷудам дар дасту қудрати ӯст, касе дохили биҳишт мешавад, ки бисёр меҳрубону бораҳм бошад».*** Арз кардем: *«Эй Расули Ху­до! Ҳамаи мо раҳм мекунем».* Он ҳазрат фармуданд: ***«Раҳм кардан он нест, ки яке аз шумо ба рафиқаш раҳм кунад, балки раҳм кардан он аст, ки ба ҳамаи мардум раҳм кунад».[[46]](#footnote-46)***

10. Мегӯянд, м*арде назди Расули Худо (с) омада, гуфт: «Ман намози субҳро таъхир мекунам ва онро бо ҷамоат на­мехонам, ба хотири ин, ки фалонӣ вақте барои мо имоматӣ мекунад, зиёд ба намоз тӯл медиҳад». (Абумасъуд мегӯяд): «Ман ҳеҷ вақт Расули Худо (с)-ро дар вақти мавъиза аз он рӯз асабонитар надида будам, пас рӯ ба мо карда, фармуданд:*

***«Эй мардум, иддае аз шумо*** *(аз хондани намози бо ҷамоат ба хотири тӯл додан ба он)* ***мутанаффир шудаанд, аз шумо ҳар кӣ барои мардум имоматӣ мекунад, бояд онро сабуку мухтасар бихонад*** *(ва ба он зиёд тӯл надиҳад),* ***зеро дар ми­ёни афроде, ки пушти сари ӯ ҳастанд, ашхоси пиру ҷавон*** *(ва заъифу нотавон)* ***ва ҳамчунин афроди ниёзманд ба қазои ҳо­ҷат вуҷуд доранд».[[47]](#footnote-47)***

11. Аз Абуҳурайра (р) ривоят шуда, ки гуфтааст: “*Расу­ли Худо (с) фармуданд:* ***«Вақте инсоне аз олам даргузарад, амали ӯ дар рӯи замин қатъ мешавад, ба ҷуз аз се амал: Аввал садақаи ҷория, дуюм амале, ки мавриди истифодаи машрӯъ қарор гирад, сеюм фарзанди солеҳ ва некӯкоре, ки барои ӯ ду­ои хайр кунад».[[48]](#footnote-48)***

12. Дар ривояте омадааст: «*Марде ҳамроҳи писараш ба ҳузури Расули Худо (с) меомад. Рӯзе он ҳазрат (с) ба ӯ хи­тоб карда фармуданд:* ***«Оё писаратро дӯст медорӣ?».*** *Дар ҷа­воб гуфт: «Оре, эй Расули Худо (с), он тавре, ки ман ӯро дӯст медорам, Худованд низ туро дӯст бидорад. Пайғамбар акрам (с) муддате ӯро надиданд, фармуданд:* ***«Писари фало­ниро чӣ шудааст, ки ӯро намебинам?».*** *Ҳозирини дар он ҷо арз карданд: «Эй Расули Худо (с)! Ӯ фавтид! Он ҳазрат (с) ба падараш фармуданд:* ***«Оё дӯст надорӣ, ки писарат ба дами даре аз дарҳои биҳишт биёяд ва ту ӯро биёбӣ, ки дар он ҷо интизоратро мекашад?».*** *Марди дигаре арз кард: «Эй Расули Худо (с)! Оё ин вазъу ҳолат фақат хосси ин шахсу писараш мебошад, ё барои мо низ муяссар мешавад? Он ҳазрат (с) фармуданд:* ***«Балки ин вазъ барои ҳамаи шумо аст».[[49]](#footnote-49)***

13. Аз Анас (р) ривоят шуда, ки гуфтааст: “*Расули Худо (с) фармуданд:* ***«Худованд ҳар неъматеро аз қабили хона­во­да, сарват ва ё фарзанд ба яке аз бандагони худ ато фармояд ва*** *(дар баробари он неъмат)* ***бигӯяд: «Мошоаллоҳу, ло қувва­та илло биллоҳ» офате ғайр аз маргро дар он намебинад,*** *(чун хоҳ-нохоҳ ҳар инсоне мемирад ва маззаи маргро мечашад)****».[[50]](#footnote-50)***

14. Дар ривоят омадааст, ки Расули Худо (с) фармуданд: ***«Касе, ки фарзанде барои ӯ ба дунё биёяд ва дар гӯши росташ азону дар гӯши чапаш иқома бигӯяд, аз зарар расонидани «Ум­мус-сибён»[[51]](#footnote-51) маҳфуз мемонад».[[52]](#footnote-52)***

15. Аз Абумусо (р) ривоят шуда, ки гуфтааст: *«Барои ман писаре таваллуд шуд ва ӯро назди Пайғамбар (с) бурдам. Пайғамбар (с) ӯро гирифтанд ва Иброҳим номида, шираи хур­мои нармшудаеро ба даҳонаш молиданд». Ва Бухорӣ афзуда­аст: «Барояш дуои хайру баракати умр карда, сипас ба ман баргардониданд ва ин писари бузургам буд».* ***[[53]](#footnote-53)***

16. Аз Самура (р) ривоят шуда, ки гуфтааст: “*Расули Ху­до (с) фармуданд:* ***«Ҳар писари навзоде дар гарави ақиқае ме­бошад, ки дар рӯзи ҳафтуми таваллуди ӯ забҳ мегардад ва дар он рӯз номгузорӣ мешавад ва мӯи сараш тарошида ме­гардад».[[54]](#footnote-54)***

17. Аз Ибни Аббос (р) ривоят шуда, ки Пайғамбари ак­рам (с) фармуданд: ***«Нахустин калимаеро, ки ба кӯдакони худ меомӯзед, калимаи* «Ло илоҳа иллаллоҳ» *бошад ва ҳан­го­ми марг низ* «Ло илоҳа иллаллоҳ»*-ро ба онон талқин кунед».[[55]](#footnote-55)***

18. Аз Алӣ ибни Абутолиб (р) ривоят шуда, ки Пайғам­бари акрам (с) фармуданд: ***«Фарзандони худро бар асоси се хислат тарбия кунед: бар устувор кардани муҳаббати пай­ғамбаратон, муҳаббати оли байташ ва бар тиловати Қур­ъон, зеро бардорандагони Қуръон*** *(дар рӯзи Қиёмат)* ***дар зери сояи Арши Худованд мебошанд, рӯзе ки ҳеҷ сояе ҷуз сояи Ар­ши Худо нест ва ҳамроҳи пайғамбарону баргузидагони ӯ хо­ҳанд буд».[[56]](#footnote-56)***

19. Аз Ибни Амр ибни Ос (р) ривоят шуда, ки гуфтааст: “*Расули Худо (с) фармуданд:* ***«Ба фарзандони худ дар синни ҳафтсолагиашон дастури намоз хондан диҳед ва дар синни даҳсолагӣ*** *(агар дастуроти шуморо иҷро накарданд ва намоз нахонданд)* ***ононро танбеҳ кунед,*** *(ҳамчунин ба хотири пеш­гирӣ аз фасоди ахлоқӣ)* ***бистари хоби ононро ҷудо намоед».[[57]](#footnote-57)***

20. Аз Анас (р) ривоят шуда, ки Пайғамбари акрам (с) фармуданд: ***«Дар рӯзи ҳафтум барои навзод ақиқа анҷом мегирад ва номгузорӣ мешавад, ки ба ин васила озору бадиҳо аз ӯ дур гардонида мешавад. Вақте ба синни шашсолагӣ ра­сид, адаб бояд омӯзонд. Замоне, ки ба синни нуҳсолагӣ расид, бояд бистари хобаш ҷудо карда шавад ва баъд аз ин ки ба син­ни шонздаҳсолагӣ расид, падараш ӯро хонадор мекунад. Си­пас, дасташро мегираду мегӯяд: “Туро муаддабу огоҳкардам, хонадор намудам, паноҳ мебарам ба Худо аз фитнаву фасоди ту дар дунё ва аз азоби ту дар охират».[[58]](#footnote-58)***

21. Аз Рубайъа духтари Муаввиз ривоят шуда, ки гуфта­аст: “*Расули Худо (с) субҳи рӯзи Ошӯро як нафарро ба рус­тоҳои ансор, ки дар атрофи шаҳри Мадина буданд, фирис­то­да, гуфтанд:* ***«Касе, ки бо нияти рӯза субҳ кардааст, бояд рӯ­заашро то поёни рӯз комил намояд ва ҳар кас бидуни ният субҳ кардааст, бояд бақияи рӯзро*** *(ба хотири эҳтироми рӯ­за)* ***бо худдорӣ аз хӯрдану нӯшидан ба поён бирасонад».*** Ру­байъа мегӯяд: “*Аз он ба баъд, мо рӯза мегирифтем ва ба кӯдакони худ амр мекардем, ки рӯза бигиранд, ононро ба мас­ҷид мебурдем, барои эшон асбоби бозӣ дуруст мекардем. Ҳар гоҳ яке аз онон гиря мекарду хӯрданӣ мехост, он асбоби бо­зиро ба ӯ медодем, то ин ки ба он саргарм шавад ва рӯзаро то ҳангоми ифтор ба итмом бирасонад”.[[59]](#footnote-59)*

22. Аз Ибни Аббос (р) ривоят шуда, ки Пайғамбари ак­рам (с) дар (маҳалле ба номи) «Равҳо» ба корвоне бархӯрд кард ва фармуданд: ***«Аз чӣ қавм ва тоифаед?».*** *Ва* онҳо низ ба Паёмбари акрам (с), ки Ӯро намешинохтанд, хитоб кар­да, пурсиданд: «Ту кистӣ?*».* Фармуданд: ***«Ман Расули Худо­ям».*** Дар миёни он қавм зане писарбаччаи худро бардошта, гуфт: “*Оё ин кӯдак савоби ҳаҷро меёбад?” Он ҳазрат* (с) фар­муданд: ***«Оре, савоб дорад ва ту ҳам, ки заҳмати вайро мека­шӣ, подош дорӣ».[[60]](#footnote-60)***

23. Дар ривоят омадааст: «Зане ҳамроҳи духтараш ба назди Паёмбари акрам (с) омаданд ва дар дасти духтараш ду дастбанди тиллоии калон буд. Он ҳазрат (с) ба ӯ гуфтанд: ***«Оё закоти ин дастбандро медиҳӣ?».*** Гуфт: «*Не». Он ҳазрат* (с) фармуданд: ***«Оё хушҳолӣ, ки дар рӯзи қиёмат Худованд ба ҷои онҳо ду дастбанд аз оташ дар дасти ту кунад?».***

Пас он духтар фавран дастбандро аз дасташ берун овар­ду ҳардуро ба Паёмбари акрам (с) дод ва гуфт: «*Ин ду даст­банд дар роҳи Худо ва Расули Худо (с) инфоқ шаванд».****[[61]](#footnote-61)***

24. Аз Абдуллоҳ ибни Умар (р) ривоят шуда, ки гуфт: *«Паёмбари акрам (с) барои адои закоти фитр як соъ аз хур­мо, ё ҷав ( ё гандум) бар ҳар ғулом, ё озод ва бар ҳар фарди бузург, ё хурд фарз кардааст».[[62]](#footnote-62)*

25. Аз Собит (р) ривоят шуда, ки гуфт: “Паёмбари ак­рам *(с) ба дидани ансор мерафтанд, бар кӯдаконашон салом мекарданд ва сари онҳоро сила мекарданд ва барои онон дуои хайр менамуданд”.[[63]](#footnote-63)*

26. Аз Ҷобир ибни Самура (р) ривоят шуда, ки гуфтааст: “*Паёмбари акрам (с) фармуданд:* ***«Агар мард фарзандашро хуб тарбия кунад, беҳтар аз он аст, ки миқдори як соъ са­дақа диҳад».[[64]](#footnote-64)***

27. Аз Ибни Аббос (р) ривоят шуда, ки Паёмбари акрам (с) фармуданд: ***«Фарзандонатонро икром кунед ва ононро адаби нек омӯзед».[[65]](#footnote-65)***

28. Аз Убода ибни Сомит (р) ривоят шуда, ки Пайғам­бари акрам (с) фармуданд: ***«Аз уммати ман нест касе, ки бузургони моро арҷ наниҳад, ба кӯдакони мо раҳм накунад ва ҳаққу ҳурмати олимонро нашиносад».[[66]](#footnote-66)***

29. Аз Абуҳурайра (р) ривоят шуда, ки Расули Худо (с) фармуданд: ***«Касе ба кӯдаке бигӯяд: “биё инро ба ту бидиҳам, аммо ба ӯ надиҳад*** *(ин кор ба унвони)****,дурӯғе барои ӯ навишта мешавад».[[67]](#footnote-67)***

30. Аз Абусуфён ривоят шуда, ки гуфтааст: “*Назди Му­ъовия (р) рафтам, бар пушти худ хобида буду рӯи синааш писарбачча ва ё духтарбаччае буд, ки бо ӯ бозӣ мекард ва су­ханони ширине мегуфт. Ман ба ӯ гуфтам: «Ин кӯдакро канор бигзор». Дар ҷавоб гуфт: Аз Расули Худо (с) шунидам, ме­фармуданд:* ***«Касе, ки кӯдаке дошта бошад, бояд худро дар баробари ӯ ба сурати кӯдак дароварад*** *(ва бо ӯ бозии кӯда­кона кунад)****».[[68]](#footnote-68)***

31. Аз Абуҳурайра (р) ривоят шуда, ки гуфтааст: “Паём­бари акрам *(с) Ҳасан ибни Алӣ (р)-ро бӯсиданд.* Ақраъ ибни Ҳобис гуфт: “*Даҳ фарзанд дорам, ҳеҷ як аз ононро набӯси­да­ам”. Он ҳазрат* (с) фармуданд: ***«Касе, ки ба бандагони Худо раҳм намекунад, Худованд низ ба ӯ раҳм нахоҳад кард».[[69]](#footnote-69)***

32. Аз Маҳл ибни Саъд (р) ривоят шуда, ки гуфтааст: «Паёмбари акрам *(с) фармуданд:* ***«Ман ва касе, ки сарпарас­тии ятим ва амри тарбияи ӯро*** *(то замоне, ки ба синни булуғ мерасад ва аз ӯ бениёз мегардад)* ***ӯҳдадор мешавад, дар би­ҳишт ин гуна мебошем*** *(ва ишора ба ду ангушти сабоба ва вусто карданд)****».[[70]](#footnote-70)***

33. Аз Умар ибни Шуайб (р) аз падараш ва ӯ низ аз бобояш ривоят намуда, ки Паёмбари Худо (с) хутбае ба мардум фармуданд: ***«Бидонед, касе, ки валӣ ва сарпарасти ятиме, ки дорои молу сарвате мебошад, шудааст, бояд дар он тиҷорат кунад, то афзоиш ёбад ва онро ба ҳоли худ нагу­зорад, ки додани садақа ва закот онро аз байн бибарад».[[71]](#footnote-71)***

34. Аз Авф ибни Молики Ашҷаъӣ (р) ривоят шуда, ки гуфтааст: «*Пайғамбари акрам (с) фармуданд:****«Ман ва зане, ки рухсораҳояш*** *(дар асари мурдани шавҳараш)* ***тағйири ранг карда*** *(ва кӯдакони ятимашро тарбияву парвариш менамояд ва шавҳар намекунад),*  ***бо ҳам дар биҳишт ба монанди ин ду мебошем*** *(ишора ба ду ангушти сабоба ва вусто кар­данд)****».[[72]](#footnote-72)***

35. Аз Абусаъиди Худрӣ (р) ривоят шуда, ки гуфтааст: «*Расули Худо (с) фармуданд:* ***«Касе, ки се духтар ва ё се хо­ҳар дошта бошад, ё ин ки ду духтар ва ё ду хоҳар дошта бо­шад ва бо онон ба хубӣ рафтору ҳамзистӣ намояд ва дар мав­риди онҳо аз Худо битарсад, дохили биҳишт хоҳад шуд».[[73]](#footnote-73)***

36. Аз Ибни Аббос (р) ривоят шуда, ки Пайғамбари акрам (с) фармуданд: ***«Касе, ки духтар дошта бошад ва ӯро озор надиҳад*** *(ба монанди давраи ҷоҳилият зинда ба гӯр на­кунад)****, ӯро таҳқиру хор насозад ва писарашро бар ӯ тарҷеҳ надиҳад, Худованд ӯро дохили биҳишт хоҳад кард».[[74]](#footnote-74)***

37. Аз Анас (р) ривоят шуда, ки Пайғамбари акрам (с) фармуданд: ***«Қасам ба зоте, ки вуҷудам дар яди ӯст, ҳеҷ як аз шумо имони комил надорад, магар ин ки ман*** *(ва аҳкоми дини ман)* ***назди ӯ аз падараш, фарзандаш ва аз ҳамаи мардум маҳбубтар бошад».[[75]](#footnote-75)***

38. Аз Абуҳурайра (р) ривоят шуда, ки Пайғамбар (с) фармуданд: ***«Ифофу покдомании занони мардумро ҳифз на­моед, то занони шумо низ афифу покдоман бошанд. Дар ҳақ­қи падару модари худ некӣ кунед, то фарзандонатон дар ҳақ­қи шумо некӣ кунанд. Агар яке аз шумо бародари динияш ба унвони пӯзишу гузашт назди ӯ ояд, бояд онро бипазирад, хоҳ муҳиқ бошад ва ё мубтил, агар чунин накунад,*** *(дар фардои қиёмат)* ***бар ҳавзи Кавсар ворид нахоҳад шуд».[[76]](#footnote-76)***

39. Аз Воила ибни Асқаъ ривоят шуда, ва дар «Ал-Ҷо­меъу­л-кабир» низ омадааст: “Паёмбари акрам (с) ба назди Усмон ибни Мазъун рафта, диданд, ки писарбаччаи хур­дашро мебӯсад. Он ҳазрат (с) аз ӯ пурсиданд: ***«Оё ин писари ту аст?».*** Гуфт: “*Оре”. Он ҳазрат* (с) фармуданд: ***«Эй Ус­мон! Оё ӯро дӯст медорӣ?».*** Гуфт: “*Оре, эй Расули Худо, ман ӯро дӯст медорам”.*Он ҳазрат (с) фармуданд: ***«Оё мехоҳӣ му­ҳаббати туро нисбат ба ӯ зиёд кунам?».*** Гуфт: “*Оре, падару модарам фидоятон, бифармоед”. Он ҳазрат* (с) фармуданд: ***«Касе, ки кӯдаки хурдсоле аз насли худро хушнуд созад, то розӣ шавад, Худованд ӯро дар рӯзи қиёмат розӣ ва хушнуд мегардонад, то розӣ шавад».[[77]](#footnote-77)***

40 – Аз Муъоз (р) ривоят шуда, ки гуфтааст: “Расули Худо *(с) даҳ матлабро ба ман тавсия намуда, фармуданд:*

***«1. Ҳеҷ чизеро бо Худованд шарик қарор мадеҳ, ҳатто агар кушта ва ё дар оташ андохта шавӣ.***

***2. Аз падару модарат нофармонӣ макун, агарчи ба ту фармон диҳанд, ки аз аҳлу моли хеш бигзарӣ ва канора гирӣ.***

***3. Намозҳои воҷибро қасдан тарк макун, зеро касе, ки на­мози воҷиберо қасдан тарк кунад, аҳди илоҳӣ аз ӯ бардошта мешавад.***

***4. Шаробхорӣ макун, чунки он сарчашмаи ҳар навъ бадӣ ва зиштӣ аст.***

***5. Аз гуноҳ кардан бипарҳез, зеро хашми Худованд дар асари иртикоб ба иртикоби гуноҳ нозил мегардад.***

***6. Аз фирор кардан ҳангоми ҷангу ҷиҳод барҳазар бош, агарчи мардумон ҳалок шаванд.***

***7. Ва агар ба мардум марге расад, дар ҳоле ки ту дар ми­ёни онон ҳастӣ, ту пойдору устувор бош.***

***8. Бар хонаводаат ба андозаи тавони худ харҷ кун.***

***9. Дар тарбияву таъдиби онон кӯтоҳӣ макун.***

***10. Онҳоро ба хотири ризои Худо ва дар роҳи Худо би­тар­сон*** *(ва худ низ дар мавриди онон аз Худованд битарс)****».[[78]](#footnote-78)***

**Хотимаи дуюм**

**Дар баёни чил ҳадис дар робита бо кӯдакон**

Дар рафти фаслҳову бобҳои ин китоб ҳадисҳову ривоят­ҳое дар робита бо кӯдакон ба муносибатҳои гуногун баён гардида буданд. Инак, онҳоро дар қолаби чил ҳадис ҷамъо­варӣ кардем, то кӯдакону навҷавонони мусалмон онҳоро ба хубӣ ёд бигиранду ҳифз кунанд ва чароғи роҳи ҳидояту су­луки саҳеҳи худ созанд ва аз барномаи Пайғамбар (с) ва ро­ҳу равиши таълиму тарбияи набавӣ пайравӣ кунанд ва он­ро сармашқи зиндагии худ қарор диҳанд. Ҳамчуни падару мо­дарон ва мураббиён низ, бо хости Худованд, битавонанд ба­рои раҳнамоӣ ва тафҳими фарзандони худ аз онҳо кӯмак би­гиранд. Инак ҳадисҳову ривоятҳо:

1. Аз Алӣ ибни Абутолиб (р) ривоят шуда, ки гуфтааст: “*Паёмбари акрам (с) фармуданд:****«Фарзандони худро бар асо­си се хислат тарбия кунед: бар истувор сохтани муҳаббати Паёмбаратон, муҳаббати оли байташ ва бар тиловати Қур­ъон, зеро бардорандагони Қуръон*** *(дар рӯзи қиёмат)* ***дар зери сояи Арши Худованданд, рӯзе ки ҳеҷ сояе ҷуз сояи Арши Худо нест ва ҳамроҳи паёмбарону баргузидагони Ӯ хоҳанд буд».[[79]](#footnote-79)***

2. Аз Анас (р) ривоят шуда, ки марде аз Расули Худо (с) пурсид: «*Қиёмат кай фаро мерасад?»* Расули Худо (с) фар­му­данд: ***«Чӣ чизе барои он омода кадаӣ?».*** *Гуфт: «Барои он аз намозу рӯза ва закот чизи зиёде наандӯхтаам, аммо Худо ва Расулашро дӯст медорам». Он ҳазрат (с) фармуданд:* ***«Ту*** *(дар он рӯз)****ҳамроҳи касе мебошӣ, ки дӯсташ доштаӣ».[[80]](#footnote-80)***

3. Аз Ибни Аббос (р) ривоят шуда, ки гуфтааст: «*Вақте Паёмбари акрам (с) хостанд вузӯ бигиранд, (бидуни ин ки Ӯ бидонад), зарфи обро барояшон бурда гузоштам, Он ҳазрат (с) фармуданд:* ***«Кӣ ин зарфи обро гузоштааст?».*** *Гуфтанд: «Ибни Аббос». Он ҳазрат (с) фармуданд:* ***«Худоё, ӯро аз ди­ну дастуроти динӣ огоҳ кун!…».[[81]](#footnote-81)***

4. Аз Рабиа ибни Шайбон (р) ривоят шуда, ки гуфтааст: «*Ба Ҳасан ибни Алӣ гуфтам: «Аз Расули Худо (с) чӣ чизеро ба ёд гирифтаву ҳифз кардаӣ?» Дар ҷавоб гуфт: Аз Ӯ (с) ба ёд дорам, ки фармуданд:* ***«Тарк кун он чиро, ки хубӣ ва бадӣ ва ё дар ҳалол ё ҳаром буданаш шакку шубҳа дорӣ ва баргир он чиро, ки дар хубӣ ҳалол буданаш яқин дорӣ, чун ростиву ду­рустӣ дар ҳар чизе мояи оромиши хотир ва итминони қалб аст ва дурӯғ боиси изтироб ва парешонӣ».[[82]](#footnote-82)***

5. Аз Самура ибни Ҷундаб (р) ривоят шуда, ки гуфтааст: «*Дар замони Расули акрам (с) кӯдаке навҷавон будам ва аз он ҳазрат (с) аҳодис ҳифз мекардаму ба хотир мегирифтам ва дар маҷлис Ӯ маро аз сухан гуфтану пурсидан манъ намекар­данд, магар вақте ки ашхосе калонсолтару бузургтар аз ман он ҷо ҳузур медоштанд.[[83]](#footnote-83)*

6. Аз Анас ибни Молик (р) ривоят шуда, ки гуфтааст: «*Ҳамроҳи Паёмбари акрам (с) назди писари навҷавони дӯзан­дае рафтам. Он писар як коса шӯрбо, дар он каду буд, пеши Паёмбар (с) овард ва он ҳазрат (с) амали ӯро пазируфтанд ва шуруъ ба хӯрдани он карданд ва аз он бештар кадуҳоро мехӯрданд. Ва ман кадуҳоро ҷамъ мекардам ва пеши дасти Ӯ мегузоштам. Ва ман аз он ба баъд пайваста каду ва хӯрдани онро дӯст медорам.[[84]](#footnote-84)*

7. Аз Ибни Аббос (р) ривоят шуда, ки гуфтааст: «*Рӯзе пушти сари Расули Худо (с) нишаста будам, фармуданд:* ***«Эй писар! Чанд калимаро ба ту ёд медиҳам,*** *(онҳоро барои ҳа­ме­ша ба хотир бигир: авомир ва навоҳии)* ***Худоро ҳифз ва риоя намо, Худованд низ туро*** *(аз ҳар гуна пешомади баде)* ***маҳ­фуз медорад. Худоро ба ёд дошта бош, ӯро ҳамеша дар пеши рӯи худ хоҳӣ ёфт, вақте чизе хостӣ, онро фақат аз Худо би­хоҳ ва ҳар вақт кӯмаку ёрӣ талабидӣ, танҳо аз Худо талаб кун. Бидон, ки агар тамоми мардум ҷамъ шаванд, бар ин ки суде ба ту бирасонанд, ҷуз он чи, ки Худованд муқаддар кар­дааст, ба ту суд намерасонанд ва агар ҳама ҷамъ шаванд бар ин ки ба ту зарару зиёне бирасонанд, ҷуз он миқдор зиёне, ки Худованд муқаддар фармудааст, ба ту зарару зиён намера­со­нанд, чун ҳар чизе дар илму машийяти Худованд забту сабт шудааст ва ҳеҷ кас қодир ба суду зиён расондан нест, магар бо хост ва иродаи Худованд».[[85]](#footnote-85)***

Дар ривояти дигар омадааст:

***«****(Авомир ва навоҳии)* ***Худоро ҳифз кун ва онҳоро риоя намо, пайваста Худовандродар пеши рӯи худ хоҳӣ ёфт. Ва дар ҳолати осоиш ва фаровонии неъмат Худоро ба ёд дошта бош, Худованд низ туро дар ҳолати сахтӣ ва тангии маи­шат ба ёд медорад. Бидон! Он чи, ки барои ғайри ту муқаддар шудааст, ҳаргиз ба ту намерасад ва он чи, ки барои ту му­қаддар шудааст, ҳатман ба ту мерасад. Огоҳ бош! Пирӯзӣ ҳамроҳ бо сабру бурдборӣ аст ва баъд аз сахтиву гирифторӣ кушоиш мебошад ва ба дунболи талхӣ ва душворӣ осоиш ва осудагӣ аст».[[86]](#footnote-86)***

8. Аз Анас (р) ривоят шуда, ки гуфтааст: «*Навҷавоне аз Аслам назди Расули Худо (с) омада гуфт: «Эй Расули Худо (с)! Ман мехоҳам ба ҷанг бо куффор биравам, аммо чизе, ки худро ба он муҷаҳҳазу муҳайё созам, надорам».* Расули Худо (с) фармуданд: ***«Назди фалон шахс бирав, зеро ӯ худро барои ҷиҳод муҷаҳҳазу омода сохта буд, аммо бемор шудааст*** *(ва наметавонад ба ҷанг биравад)****».*** Пас он навҷавон назди ӯ рафт ва гуфт: «*Расули Худо (с) бар ту салом мерасонанд ва мефармоянд:* ***«Он чиро, ки барои пайкор омодаву муҷаҳҳаз сохта будӣ, ба ман бидеҳ,*** *(то дар ҷанг бо куффор мавриди истифода қарор диҳам)****».*** Он мард ба хонаводаи худ хитоб карда гуфт: «*Он чиро, ки омодаву муҷаҳҳаз сохта будам, ба ӯ бидеҳ ва чизе аз онро нигоҳ мадор. Қасам ба Худо, агар чизе аз онро нигоҳ дорӣ, ҳатман Худованд онро барои мо муборак на­мегардонад![[87]](#footnote-87)*

9. Аз Абуумома (р) ривоят шуда, ки гуфт: «Паёмбари акрам (с) фармуданд: ***«Ҳар кӯдаке, ки дар роҳи ибодат*** *(ва бар асоси тақвои Худо)* ***рушду нумӯ кунад ва парвариш ёбад, то замоне, ки марги ӯ фаро мерасад, Худованд аҷру подоши наваду нӯҳ фарди садиқ ба ӯ ато мефармояд».[[88]](#footnote-88)***

10. Аз Ҳасан писари Алӣ ибни Абутолиб (р) ривоят шу­да, ки гуфтааст: «*Расули Худо (с) ҷумлаҳои зерро ба ман омӯхтанд, то онҳоро дар намози витр бихонам:* ***«Худовандо, маро ҳидоят ва роҳнамоӣ фармо, ҳамроҳ бо касоне, ки ҳидо­ят кардаӣ ва ба ман офият ва тандурустӣ арзонӣ дор, ҳам­роҳ бо касоне, ки ононро тандурусту офият арзонӣ доштаӣ ва маро сарпарастӣ кун, ҳамроҳ бо касоне, ки эшонро сарпа­растӣ кардаӣ ва он чиро, ки ба ман ато фармудаӣ, онро мубо­рак ва афзун гардон ва маро аз бадии он чӣ муқаддар фарму­даӣ, маҳфуз дор, ба дурустӣ Ту фармон меронӣ ва доварӣ ме­кунӣ ва касе бар Ту фармон намеронад, бегумон касеро, ки Ту воло гардонӣ, хор нахоҳад шуд, Худовандо Ту муборак ва бу­зургворӣ».[[89]](#footnote-89)***

11. Аз Анас (р) ривоят шуда, ки гуфтааст: “*Пайғамбари акрам (с) фармуданд:* ***«Эй писарам! Аз рӯй гардондан дар на­моз бипарҳез, зеро рӯй гардондан*** *(ва ба чап ё рост нига­рис­тан)* ***дар намоз мӯҷиби нобудиву ботилшавии намоз мегардад ва агар рӯй гардондан лозим ва зарурӣ бошад, пас ин кор дар намози мустаҳаб ҷоиз аст, на дар намози воҷиб».[[90]](#footnote-90)***

12. Аз Абдуллоҳ ибни Амр ибни Ос (р) ривоят шуда, ки гуфтааст: “Паёмбари акрам *(с) фармуданд:* ***«Вақте ки фар­зандонатон ба синни ҳафтсолагӣ расиданд, ба онҳо намоз хонданро дастур диҳед ва вақте ба синни даҳсолагӣ расиданд ва намоз нахонданд*** *(ва дастури шуморо иҷро накарданд)* ***ононро танбеҳ кунед,*** *(ба гунае ки ба устухон ва гӯшти бада­ни онон садама нарасад)* ***ва аз даҳсолагӣ ба баъд бистари хо­би ононро аз ҳам ҷудо кунед».[[91]](#footnote-91)***

13. Аз Ибни Умар (р) ривоят шуда ва гуфтааст: “*Писари навҷавоне назди Расули Худо (с) омад ва гуфт:* “Эй Расули Худо, м*ан мехоҳам ба ҳаҷ биравам.* Расули Худо (с) ҳамроҳи ӯ ба роҳ афтода, фармуданд: ***«Эй писар! Худованд тақворо тӯшаи роҳ ту гардонад ва хайру некиро барои ту пеш орад ва ғуссаву нороҳатиро аз ту дур гардонад!».*** Вақте ки он писар аъмоли ҳаҷро анҷом доду баргашт, Расули Худо (с) ба ӯ фармуданд: ***«Эй писар! Худованд ҳаҷҷи туро қабул кунад ва туро омӯрзида, ризқу рӯзии нек насиби ту гардонад!».[[92]](#footnote-92)***

14. Аз Анас (р) ривоят шуда, ки гуфтааст: “*Рӯзе барои Паёмбари акрам (с) кор мекардам, баъд аз он ки дидам ко­рам тамом шуд, бо худ гуфтам: «Он ҳазрат (с) баъд аз на­мози пешин каме мехобанд, пас ман ба назди кӯдаконе, ки бозӣ мекарданд, рафтам, то бозии ононро бингарам, ногаҳон ди­дам, Паёмбари акрам (с) омаданд ва бар он кӯдаконе, ки бозӣ мекарданд, салом карданд, баъд маро фаро хонданд ва ба дун­боли кори зарурӣ ва шахсии худ фиристоданд, то онро бароя­шон анҷом диҳам. Ман низ барои анҷоми он кор рафтам ва он ҳазрат (с) дар сояе нишастанд ва мунтазир монданд, то ин ки ман он корро анҷом дода, ба наздашон баргаштам. Ва ко­реро, ки модарам маро барои анҷоми он фиристода буд, ба таъхир андохтам. Баъд аз ин ки назди модарам омадам, гуфт: «Чӣ чизе туро нигоҳ дошт ва ба таъхир андохт?» Гуфтам: «Расули Худо (с) маро ба дунболи кори зарурӣ хусу­сии худ фиристоданд, то барояшон анҷом диҳам». Модарам гуфт: «Он кор чӣ буд?» Гуфтам: «Кори сиррию маҳрамонаи Расули Худо (с) аст». Модарам гуфт: «Пас, рози Расули Ху­до (с)-ро нигоҳ дор».*

Собит мегӯяд: «*Сипас, Анас ба ман гуфт: «Эй Собит, агар он рози Паёмбарро ба касе мегуфтам, ҳатман нахуст ба ту мегуфтам».[[93]](#footnote-93)*

15. Аз Анас (р) ривоят шуда, ки гуфтааст: «*Пайғамбар (с) ба ман хитоб карда фармуданд:* ***«Эй писарам! Ҳар гоҳ во­риди хона ва хонаводаи худ шудӣ, салом кун, чун салом кар­дан мӯҷиби хайру баракат барои ту ва аҳли хонаводаат ме­шавад».[[94]](#footnote-94)***

16. Аз Абдуллоҳ ибни Умар (р) ривоят шуда, ки гуфт:

*«Паёмбари акрам (с) барои закоти фитрро фарз кард, барои ҳар фарди мусалмон як соъ аз хурмо, ё ҷав (ва ё ган­дум) барои ҳар ғулом, ё озод, мард ё зан ва бар ҳар фарди бу­зург, ё хурд дода шавад».[[95]](#footnote-95)*

17. Аз духтари Ҳорис ибни Нӯъмон (р) ривоят шуда, ки гуфтааст: “*Сураи «Қоф»-ро аз даҳону забони худи Расули Ху­до (с) омӯхтам ва онро ҳифз кардам, ки дар ҳар ҷумъае та­моми онро қироат мекарданд”.[[96]](#footnote-96)*

18. Аз Анас (р) ривоят шуда, ки гуфтааст: “*Як писарбач­чаи яҳудӣ, ки барои Пайғамбар (с) кор мекард, бемор шуд. Паёмбар (с) ба аёдати ӯ рафта, бар болинаш нишастанд ва фармуданд:* ***«Мусалмон шав».*** *Он писар нигоҳе ба падари худ, ки дар канораш нишаста буд, кард ва ва ба ӯ расонд, ки му­салмон шавад ё на падараш ба ӯ гуфт: “Аз Абулқосим итоат кун ва мусалмон шав!” Пас, он писар мусалмон шуд ва гуфт:* ***«Ашҳаду алло илоҳа иллаллоҳу ва ашҳаду анна Муҳаммадар-расулуллоҳ».*** *Пас, Паёмбар (с) берун рафтанд, дар ҳоле ки мефармуданд:* ***«Ҳамду сипос Худоеро, ки он писарро*** *(ба васи­лаи ман)* ***аз оташи дӯзах наҷот дод».[[97]](#footnote-97)***

19. Дар ривоят омадааст, ки *Пайғамбари акрам (с) ба Абдуллоҳ ибни Ҷаъфар вохӯрданд, ки бо кӯдакону навҷавонон хариду фурӯш мекард. Он ҳазрат (с) фармуданд:* ***«Худоё, му­омала ва доду гирифти ӯро мубораку пурхайру баракат би­гардон!».[[98]](#footnote-98)***

20. Аз Анас (р) ривоят шуда, ки гуфт: “Паёмбари акрам *(с) хушхулқтарини мардум буданд ва бародаре доштам, ки ӯро Абуумайр мегуфтанд ва аз шир гирифта шуда буд ва па­рандаи хурде дошт, ки бо он бозӣ мекард. Ҳар вақте Расули Худо (с) назди мо меомаданд, ба бародари хурдам Умайр, ки бо паррандаи хурде бозӣ мекард, мефармуданд:* ***«Эй Абоумайр ин паррандаи хурд чӣ кор мекунад?».*** *Ва чӣ басо Расули Худо (с), дар ҳоле ки дар хонаи мо буданд, ҳангоми фаро расидани вақти намоз дастур медоданд, то гилеме, ки дар зери ӯ буд, пок шавад, сипас, меистоданд, намоз мехонданд ва мо низ пушти сари Ӯ намози ҷамоат мехондем…”[[99]](#footnote-99)*

21. Аз Саъид ибни Ос (р) ривоят шуда, ки гуфтааст: “Паёмбари акрам *(с) фармуданд:* ***«Падар ҳеҷ ҳадяеро беҳ­тар ва бартар аз тарбияти хуб ба фарзанди худ набах­ши­дааст».[[100]](#footnote-100)***

22. Аз Абуҳурайра (р) ривоят шудааст, ки Паёмбари ак­рам (с) мардеро диданд, ки писари навҷавоне ҳамроҳи ӯ буд, ба он писар фармуданд:***«Ин мард кист?».*** *Он писар гуфт: “Падари ман аст”. Он ҳазрат (с) фармуданд:* ***«Пас, аз пеши ӯ роҳ марав,*** *(балки пушти сар ва ё дар канори ӯ роҳ бирав)* ***ва кори нописандеро анҷом мадеҳ, ки мавриди эътироз ва танбеҳ барои ту гардад ва пеш аз ӯ манишин ва ӯро бо исмаш садо макун».[[101]](#footnote-101)***

23. Аз Оиша (р) ривоят шуда, ки Расули Худо (с) фар­муданд:***«Касе, ки бо диди хашмолуд ба падарашро бингарад, ба ӯ некӣ накардааст».[[102]](#footnote-102)***

24. Аз Ибни Аббос (р) ривоят шуда, ки гуфтааст: “*Пай­ғамбари акрам (с) фармуданд:****«Вақте падар ба фарзандаш бингарад ба гунае ки ӯро шоду масрур гардонад, ин амр барои фарзанд чунон аст, ки инсонеро озод намуда».*** *Арз карданд: «Эй Расули Худо (с)! Агарчи сесаду шаст бор бингарад? Фар­муданд:* ***«Аллоҳу акбар! Худо аз ҳар кас ва ҳар чизе бу­зург аст».[[103]](#footnote-103)***

25. Аз Убода ибни Сомит (р) ривоят шуда, ки Пайғам­бари акрам (с) фармуданд: ***«Аз уммати ман нест касе, ки афроди бузурги моро эҳтиром накунад ва ба хурдсолони мо раҳм накунад ва ҳаққу ҳурмати олимон ва донишмандони мо­ро нашиносад».[[104]](#footnote-104)***

26. Аз Абуҳурайра (р) ривоят шудааст, ки Пайғамбари акрам (с) фармуданд:***«Касе, ки ба василаи оҳан*** *(ё ҳар чизи дигаре)* ***ба бародари динии худ ишора кунад*** *(ва ӯро таҳдид намояд ва битарсонад)****,фариштагон ӯро нафрин мекунанд, то ин ки ӯро тарк кунаду ба ҳоли худ бигзорад, агарчи баро­дари падариву модарияш бошад».[[105]](#footnote-105)***

27. Аз Абдуллоҳ ибни Биср (р), саҳобаи Пайғамбар (с) ривоят шуда, ки гуфтааст: “Вақте *Паёмбар (с) ба дами дари касе меомаданд ва мехостанд иҷозати вуруд ба он бигиранд, дар тарафи рост ё чапи дар меистоданд. Агар барояшон иҷо­заи вуруд дода мешуд, дохил мешуданд, вагарна барме­гаштанд”.[[106]](#footnote-106)*

28. Аз Умар ибни Абусалама (р) ривоят шуда, ки гуфта­аст: *«Ман писарбаччае будам зери сарпарастӣ ва тарбияи Пайғамбар (с). Вақте таом мехӯрдам, дасти худро ба ат­ро­фи зарфи таом дароз мекардам ва мекашидам. Паёмбар (с) ба ман фармуданд:* ***«Эй писар! Ҳангоми хӯрдани таом «бис­миллоҳ» бигӯ ва бо дасти рост бихӯр, аз пеши худат бихӯр»!*** *Ман аз он ба баъд, пайваста мутобиқи он равви ва раҳнамоии он ҳазрат (c) таом мехӯрдам».[[107]](#footnote-107)*

29. Аз Абуҳурайра (р) ривоят шуда, ки Расули Худо (с) фармуданд: ***«Касе ба кӯдаке бигӯяд: “Биё, то инро ба ту бидиҳам, аммо ба ӯ надиҳад,*** *(ба унвони)* ***дурӯғе барои ӯ на­вишта мешавад ва гуноҳ ба ҳисоб меояд».[[108]](#footnote-108)***

30. Аз Анас (р) ривоят шуда, ки гуфтааст: “*Паёмбари ак­рам (с) ба ман фармуданд:* ***«Эй писарам! Агар тавонистӣ, ки субҳу шом кунӣ бидуни ин, ки ғиллу ғаш ва фиребу найранг нисбат ба касе дар дил дошта бошӣ, пас чунон бош*** *(ва то метавонӣ ҳамин корро бикун)****».*** *Баъд фармуданд:* ***«Эй пи­са­рам!*** *(Бидон, ки)* ***ин кор аз суннату равиши ман мебошад ва ҳар кас суннати маро зинда бидорад, ба ҳақиқат маро дӯст медорад ва ҳар кас маро дӯст бидорад, фардои қиёмат дар*** *биҳишт* ***ҳамроҳи ман мебошад».[[109]](#footnote-109)***

31. Аз Анас ибни Молик (р) ривоят шуда, ки гуфтааст: “*Муддати даҳ сол хидмати Расули Худо (с)-ро намудам. Қа­сам ба Худо, дар ин муддат ҳаргиз ба ман “уфф” нагуфтанд ва ҳеҷ гоҳ намегуфтанд, ки чаро чунину чунон кардӣ?”*

Дар ривояти Муслим ин иборат афзуда шудааст, ки Анас (р) гуфт: “Паёмбари акрам *(с) хушхулқтарини инсонҳо бу­данд, рӯзе маро барои анҷоми коре фиристода буданд. Ва ман бо худ гуфтам: «Меравам барои анҷом додани он чи, ки Расули Худо (с) ба ман дастур додаанд, нахоҳам рафт. Пас рафтам, то ин ки бо иддае аз кӯдакон, ки дар бозор бозӣ м­екарданд, пур­сам, ногаҳон дидам, ки Расули Худо (с) пушти сарам мебо­шанд. Ба ӯ нигаристам, дидам, ки механданд ва фармуданд:* ***«Эй Анаси хурдсол, оё ба он ҷое ки ба ту дастур додам, рафтӣ?».*** *Гуфтам: «Оре, эй Расули Худо (с) ҳатман меравам».*

Анас мегӯяд: «*Қасам ба Худо, муддати нуҳ сол, ки барои он ҳазрат (с) хидмат кардам, ҳеҷ гоҳ надидаам дар бораи ко­ре, ки анҷом додам, бифармоянд: «Чаро чунину чунон кардӣ?» Ва ё дар бораи он чӣ, ки анҷом надодаам, бифармоянд: «Чаро он­ро тарк намудӣ ва анҷом надодӣ?»*

Ҳамчунин дар ривояти имом Аҳмад ин ибора омадааст, ки Анас (р) гуфт: «*Даҳ сол барои Паёмбари акрам (с) хид­мат намудам, ҳар кореро, ки ба ман дастур медоданд ва ман аз анҷоми он таъхир ва ё кӯтоҳӣ меварзидам ва ё онро хароб ва зоеъ менамудам, ҳаргиз маро мавриди маломат ва сарза­ниш қарор намедод ва агар аҳёнан яке аз афроди аҳли бай­та­шон маро сарзаниш менамуданд, он ҳазрат (с) мефармуданд:* ***«Аз ӯ даст бардоред ва ба ҳолаш бигузоред. Ва мефармуданд: «Агар бар анҷоми он қодир мебуд ва ё муқаддар мешуд, ҳат­ман онро анҷом медод ё анҷом мегирифт».****[[110]](#footnote-110)*

32. Аз Абусаъиди Худрӣ (р) ривоят шуда, ки Паёмбари акрам *(с) фармуданд:* ***«Касе, ки се духтар ва ё се хоҳар дош­та бошад, ё ин ки ду духтар ва ё ду хоҳар дошта бошад ва ба хубӣ бо онон рафтору ҳамзистӣ намояд ва дар бораи онон аз Худо битарсад, дохили биҳишт хоҳад шуд».[[111]](#footnote-111)***

33. Аз Абуҳурайра (р) ривоят шуда, ки гуфтааст: *“На­хустин меваи дарахти наврасро барои Паёмбари акрам (с) меоварданд ва мефармуданд:* ***«Худовандо! Дар шаҳри мо*** *(Мадина)****, дар самарҳову меваҳои мо ва дар ризқу рӯзии мо хайру баракати дучандон ва пай дар пай иноят бифармо!».*** *Сипас, он ҳазрат (с) ин аввалин самарии наврасро ба тартиб ба фарди хурдтари кӯдаконе, ки дар он ҷо ҳузур доштанд, ато мефармуданд.[[112]](#footnote-112)*

34. Аз Саҳл ибни Саъд (р) ривоят шуда, ки гуфтааст: “Паёмбари акрам *(с) фармуданд:* ***«Ман ва сарпарасти ятим бо ҳам дар биҳишт мебошем, ба монанди ин ду ва ишора фар­муданд ба ду ангушти сабобаву вусто ва миёни он ду фосила андохтанд».[[113]](#footnote-113)***

35. Аз Анас (р) ривоят шуда, ки Пайғамбари акрам (с) фармуданд: ***«Қасам ба зоте, ки вуҷудам дар яди қудрати Ӯст, ҳеҷ яке аз шумо имони комил надорад, магар ин ки ман*** *(ва аҳкоми дини ман)* ***назди ӯ аз падар ва фарзандаш ва аз ҳамаи мардум маҳбубтар бошам!».[[114]](#footnote-114)***

36. Аз Зайд ибни Собит (р) ривоят шуда, ки гуфтааст: “*Вақте ки Паёмбари акрам (с) вориди Мадина шуданд, маро назди ӯ бурда гуфтанд: “Эй Расули Худо (с)! Ин писари нав­ҷавон аз қавми бани Наҷҷор мебошад ва аз Қуръоне, ки аз та­рафи Худованд бар шумо нозил шудааст, ҳабдаҳ сура аз онро хондаву ҳифз кардааст. Зайд ибни Собит мегӯяд: “Ман низ он чӣ аз Қуръонро, ки хонда будам, барои Расули Худо (с) хондам ва он ҳазрат (с) низ аз он тааҷҷуб карданду бисёр хушҳол шуда, сипас фармуданд:* ***«Эй Зайд, хондан ва навиш­тани забони яҳудро барои ман биомӯз, зеро ман, ба Худо қа­сам нисбат ба навиштаҳоям аз яҳуд дар амон нестам!».[[115]](#footnote-115)***

Зайд мегӯяд: “Бинобар ин, м*ан дар муддати понздаҳ рӯз хондан ва навиштани забони яҳудиро ба хубӣ ёд гирифтам ва дар он маҳорат пайдо кардам. Аз он баъд, ҳар гоҳ Расули Ху­до (с) мехостанд номае барои онон бинависанд, ман онро ба­рояшон менавиштам. Ва ҳар вақт онон номае барои он ҳаз­рат (с) менавиштанд, ман онро барояшон мехондам”.*

Дар ривояти дигар омадааст, Зайд ибни Собит (р) гуфт: “*Расули Худо (с) ба ман фармуданд:* ***«Оё хондан ва навиш­та­ни забони сурёниро хуб медонӣ? Чун аз ҷониби онҳо номаҳое ба ман мерасад».*** *Гуфтам:* “*Не, намедонам”. Он ҳазрат (с) фармуданд:* ***«Пас онро ёд бигир».*** *Ман низ онро дар муддати ҳабдаҳ рӯз ёд гирифтам”.[[116]](#footnote-116)*

37. Аз Ибни Аббос (р) ривоят шуда, ки гуфтааст: “Ра­су­ли Худо барои Ҳасан ва Ҳусайн дуъо мекарданд ва оноро ба Худо месупурданд ва мефармуданд: ***«Шуморо ба гуфта­ҳои тамом ва комили Худованд месупорам ва шуморо ба Худо паноҳ медиҳам аз шарри ҳар шайтон ва мавҷуди зараррасон ва заҳрнок ва аз ҳар чашми бад ва ҳасуде».*** *Сипас ба онон хи­тоб карда, мефармуданд:* ***«Падари шумо*** *(яъне Иброҳими Ха­лил)* ***ба василаи ин калимаҳои комил ва холӣ аз ҳар навъ айбу нуқсоне*** *(писарони худ)* ***Исҳоқ ва Исмоилро ба Худо паноҳ ме­дод ва ба Ӯ месупурд».[[117]](#footnote-117)***

38. Аз Абдуллоҳ ибни Ҳорис (р) ривоят шуда ва гуфта­аст: “*Паёмбари акрам (с) Абдуллоҳ ва Убайдуллоҳ ва бисёре аз бани Аббос (р)-ро таъриф мекарданд ва ононро дар як саф қарор медоданд ва мефармуданд:****«Ҳар касе аз шумо зудтар ба назди ман бирасад ва аз дигарон сабқат ҷӯяд, барои ӯ фалон чизро медиҳам».[[118]](#footnote-118)*** *Пас онон ба сӯи Ӯ медавиданд ва аз якди­гар сабқат меҷустанду худро бар пушт ва синаи Паёмбар (с) меандохтанд ва он ҳазрат (с) низ эшонро дар оғӯш меги­риф­танду мебӯсиданд.*

39. Аз Абдуллоҳ ибни Аббос (р) ривоят шуда, ки гуфта­аст: “*Фазл ибни Аббос дар пушти сари Расули Худо (с) саво­ри чорпое шуд. Ногаҳон зане аз қавми «Хасъам» назди он ҳаз­рат (с) омад, то дар бораи мавзӯе аз Ӯ савол кунад. Дар ин асно Фазл шурӯъ ба нигаристани он зан кард ва худи зан низ ба ӯ нигоҳ мекард. Расули Худо (с) рӯи Фазлро ба тарафи ди­гар баргардонданд ва аз нигоҳ кардан бозмедоштанд...”*[[119]](#footnote-119)

40. Аз Абуумома (р) ривоят шуда, ки гуфтааст: “*Ҷавоне аз Қурайш ба назди Паёмбар (с) омад ва гуфт: “Эй Расули Худо (с), оё ба ман иҷозаи зиноро медиҳӣ! (Инро ки гуфт) афроди ҳозир дар он ҷо бо хашм ва асабоният бар ӯҳамлавар шуданд ва ӯро ронданд ва озор доданд. Он ҳазрат (с) фарму­данд:* ***«Даст нигоҳ доред ва ӯро пеш биёред!».*** *Мардум ӯро пеши он ҳазрат (с) бурданд ва он ҳазрат (с) ӯро назди худ шинонда фармуданд:* ***«Оё ту амали зиноро барои модарат дӯст медорӣ?».*** *Он ҷавон гуфт: «Не, фидоятон шавам, эй Ра­сули Худо(с)! Валлоҳи ҳаргиз онро барои ӯ дӯст надорам». Он ҳазрат (с) фармуданд:* ***«Мардум ҳам онро барои мода­ро­ни худ дӯст намедоранд».*** *Бозон ҳазрат (с) фармуданд:* ***«Оё он амалро барои духтари худ меписандӣ?».*** *Он шахс гуфт: «Не, қурбонатон гардам, эй Расули Худо (с)! Қасам ба Худо, онро ҳаргиз барои ӯ намеписандам! Он ҳазрат (с) фарму­данд:* ***«Мардум низ онро барои духтарони худ намеписан­данд».*** *Он ҳазрат (с) фармуданд:* ***«Оё он амалро барои хоҳа­ри худ меписандӣ?».*** *Он ҷавон гуфт: «Фидоятон шавам эй Ра­сули Худо, не, валлоҳи онро барои ӯ намеписандам». Он ҳаз­рат (с) фармуданд:* ***«Мардум низ онро барои хоҳарони худ намеписанданд».*** *Ва фармуданд:* ***«Оё онро барои аммаат ме­писандӣ?».*** *Он ҷавон гуфт: «Не, қурбонатон шавам, валлоҳи онро намеписандам!» Он ҳазрат (с) фармуданд:* ***«Мардум низ онро барои аммаҳои хеш намеписанданд».*** *Сипас фармуданд:* ***«Оё амали зиноро барои холаат меписандӣ?».*** *Ҷавон гуфт: «Не, фидоятон шавам!» Он ҳазрат (с) фармуданд:* ***«Мардум ҳам онро барои холаҳои худ намеписанданд»…***

Баъд аз ин пурсишҳову ҷавобҳо он ҳазрат (с) дасти хеш­ро рӯи синаи он ҷавон гузошта, фармуданд:***«Худоё, гуноҳи ӯро бибахш ва қалбашро*** *(аз чунин афкори фосид)* ***пок гардон ва ӯро аз муртакиб шудан ба гуноҳ маҳфуз бидор!».[[120]](#footnote-120)***

Мегӯянд, он ҷавон баъд аз ин раҳнамоиҳо ва дуъои хай­ри Паёмбари акрам (с) аз амали зино мутанаффир шуд ва ҳеҷ гоҳ дар бораи амали ҳаром ва нигаристан ба занони но­маҳрам, намеандешид...

**Хотимаи сеюм**

**Дар бораи дуоҳое дар робита бо сипосгузорӣ аз Худованд**

1. Ҳамду сипос сазовори Худое аст, ки ба василаи иззату ҷалоли Ӯ некиҳову аъмоли солеҳ комил мешаванд.[[121]](#footnote-121)

2. Парвардигоро! Ҳамду ситоиш фақат сазовори Туст, ҳамон тавре ки лозим аст, танҳо барои Зоти зулҷалолу аза­мати қудрат ва тавоноии Ту ҳамду ситоиш ба амал меояд.[[122]](#footnote-122)

3. Бор Илоҳо! Моро биомӯрз, ба мо раҳм бифармо, аз мо хушнуд шав ва аъмоли моро қабул кун. Худоё! Моро до­хили биҳишт бигардон ва аз оташи дӯзах раҳоӣ бахш. Пар­вардигоро! Ба таври куллӣ шаъну ҳоли моро ислоҳ би­фармо.[[123]](#footnote-123)

4. Худоё! Оқибати моро дар тамоми корҳо хуб бигардон ва моро аз лағжишу хории дунявӣ ва аз азобу иқоби ухравӣ маҳфуз бидор.[[124]](#footnote-124)

5. Худоё! Эй касе, ки зебоиҳоро ошкору зиштиҳоро пин­ҳон медорӣ, Эй касе, ки ҳаргиз ба ҷиноят муттаҳам на­мешавӣ,

Эй бисёр бахшандаву соҳибгузашт.

Эй Зоте, ки дорои мағфирати васеъ ва раҳмати густур­дае ҳастӣ.

Эй соҳиби ҳар наҷвое ва мунтаҳои ҳар шаквое.

Эй саховатгустар ва миннатгузори азим.

Эй касе, ки оғозгари неъматҳо қабл аз истиҳқоқи онҳоӣ ва эй Парвардигору сарвару мавлои мо ва эй ниҳояти рағ­бати мо ва умеди мо! Эй Худои Меҳрубон! Хозеъона аз Ту мехоҳам, ки хулқу хӯи моро бо палидиҳову зиштиҳо олуда насозӣ (гӯшту устухонам)-ро ба оташи дӯзах бирён накунӣ...[[125]](#footnote-125)

6. Бор Илоҳо! Ман собитқадамиву устуворӣ дар корҳо­ро ва иродаи росиху тасмими қотеъро аз Ту мехоҳам. Пар­вардигоро! Аз ту қудрати шукргузории неъматҳоро ва таво­ноии хуб бар адои тоату ибодати Туро металабам. Аз Ту хостори забони содиқу қалби солимам. Илоҳо! Ба Ту паноҳ меоварам аз шарри он чӣ, ки Худ медонӣ ва аз Ту хайру ба­ракати он чизеро мехоҳам, ки Худ салоҳ мебинӣ. Худоё! Аз ҳар чизе, ки Ту медонӣ (ва ман намедонам), аз Ту талаби мағфирату омӯрзиш дорам, ба ростӣ, Ту бисёр огоҳ ба пӯ­шидаҳо ҳастӣ...[[126]](#footnote-126)

7. Худоё! Бар ризқу рӯзӣ ва зоду тӯшаи охирати мо би­афзо ва онро ноқис макун, моро гиромиву обрӯманд бигар­дон ва хору беобрӯямон масоз! Парвардигоро! Моро аз ато­ву бахшиши Худ баҳраманд кун ва аз он маҳрум магардон! Моро фузуну бартар бигардон ва касеро бар мо фузуну бар­тар магардон! Худоё! Моро хушнуд кун ва аз мо розӣ шав![[127]](#footnote-127)

8. Худоё! Ба мо тавфиқи зикру шукр ва ҳусни тоату ибо­дати Хешро иноят бифармо![[128]](#footnote-128)

9. Бор Илоҳо! Маро бисёр шикебову шукргузор бигар­дон ва маро дар назари хеш хурду ночиз ва дар назари мар­дум бузургу гиромӣ бидор![[129]](#footnote-129)

10. Худоё! Аз Ту илми судманд мехоҳам ва ба Ту паноҳ меоварам аз илме, ки муфид набошад.[[130]](#footnote-130)

11. Парвардигоро! Ёриям деҳ ва касеро бар зидди ман ёрӣ мадеҳ, маро пирӯз бигардон ва касеро бар ман пирӯз магардон, ба суду манфиати ман тадбиру чораҷӯӣ бинамо ва ба зарару зиёни ман тадбиру чораҷӯӣ манамо! Бор Илоҳо! Маро ҳидоят кун ва роҳи ҳидоятро бароям осон би­гардон, маро дар баробари касе, ки бар ман ситаму дастда­розӣ мекунад, пирӯзу растагор гардон! Парвардигоро! Ма­ро барои Худат бандаи бисёр зокиру шокир, тарсону фар­монбардор бигардон ва маро фарди оромишёбандаву муро­ҷиаткунанда ба сӯи Худат қарор деҳ! Худоё! Тавбаамро би­пазир, гуноҳонамро пок кун, дуоямро иҷобат фармо, ҳуҷҷа­ти маро собит бигардон, забонамро росту содиқ нигоҳ дор, қалбамро ҳидоят кун ва уқдаҳои ботиниву гиреҳҳоямро би­кушо ва берун кун![[131]](#footnote-131)

12. Худоё! Гуноҳону хатоҳо ва ҷароими амдии маро би­бахш![[132]](#footnote-132)

13. Худоё! Динамро, ки мӯҷиби исмату покии кори ман аст, саҳеҳу солим нигоҳ дор ва дунёе, ки умури зиндагии ман дар он аст, бароям хубу солим бигардон! Охиратамро, ки бар­гаштам ба он ҷост, солиму матлуб бисоз! Худоё! Зин­да­гиро дар ҳар кори хайр бароям афзун бигардон ва маргро ба­рои ман василаи роҳату раҳоӣ аз ҳар навъи бадӣ қарор деҳ![[133]](#footnote-133)

14. Худоё! Аз корҳои нописанд, ахлоқи зишт ва орзуҳои нафсонӣ ба Ту паноҳ мебарам,.[[134]](#footnote-134)

15. Худоё! Аз илми бефоида, қалбе, ки хошеъу тарсон набошад, дуое ки қабул нагардад ва аз нафсе, ки сер наме­шавад, ба Ту паноҳ мебарам.[[135]](#footnote-135)

16. Худоё! Аз шарри он чи анҷом додаам ва он чи, ки ҳа­нӯз анҷом надодаам, ба Ту паноҳ мебарам.[[136]](#footnote-136)

17. Худоё! Аз сангдиливу ғафлат, рафтан зери бори оила­мандӣ, зиллату хорӣ ва аз фақру нотавонӣ ба Ту паноҳ меоварам. Илоҳо! Аз бенавоӣ, куфр, аз гуноҳу маъсият, их­тилофу ҷабҳагирӣ ва аз худнамоиву риёкорӣ ба Ту паноҳ мебарам. Парвардигоро! Аз ношунавоӣ, лол шудан, девона­гӣ, ҷузом ва аз бадии ҳамаи бемориҳо ба Ту паноҳ мео­варам...[[137]](#footnote-137)

18. Худовандо! Дуруд бар Муҳаммаду оли Муҳаммад бифирист, ба ҳамон гунае ки дуруд бар Иброҳиму оли Иб­роҳим фиристодӣ! Муҳаммад ва оли Ӯро муборак бигар­дон, ҳамон тавре, ки Иброҳиму оли Иброҳимро дар ду ҷа­ҳон муборак гардондӣ! Бешак, Ту ситудаву соҳиби шукӯҳу ҷалолӣ...[[138]](#footnote-138)

19. Бор Илоҳо! Қалбамро аз нифоқ, илмамро аз риё, за­бонамро аз дурӯғ, чашмонамро аз хиёнат поку дур бигар­дон. Ба ростӣ, Ту ба хиёнати чашмҳо ва ба он чи дар дил­ҳову синаҳо нуҳуфта аст, огоҳ мебошӣ.

20. Худоё! Ман аз Ту зиндагии софу содда, марги ба ро­ҳату обрӯмандона ва бозгашти бидуни хориву расвоӣ ме­хоҳам!

*Омин! Ё Рабба-л-ъоламин*

*Поёни тарҷума*

*Ва саллаллоҳу ало саййидино Муҳаммад*

*ва ало олиҳи ва саҳбиҳи аҷмаъин.*

*Ва охиру даъвоно ани-л-ҳамду лиллоҳи рабби-л-ъоламин.*



1. . Ба ривояти Тирмизӣ. [↑](#footnote-ref-1)
2. . Ба ривояти Ҳоким ва Абӯдовуд. [↑](#footnote-ref-2)
3. . Нақл аз «Сиёсатус-сибёни ва тадбируҳум».. – С. 134 ба таҳқиқи Доктор Муҳаммад Ҳабиб ас-Суҳайла. [↑](#footnote-ref-3)
4. . Ба ривояти Абудовуд аз Раҳмон ибни Абууқба, ёдовар мешавад, ки Ибни Уқба модараш аз қавми Ансор буд. [↑](#footnote-ref-4)
5. . Ба ривояти Муслим ва Бухорӣ аз Абуҳурайра (р). [↑](#footnote-ref-5)
6. . Ба ривояти Шайхайн аз Анас (р). [↑](#footnote-ref-6)
7. . Ба ривояти Таёлисӣ. [↑](#footnote-ref-7)
8. . Ба ривояти Бухорӣ ва Насоӣ аз Собити Банонӣ. [↑](#footnote-ref-8)
9. . Ба ривояти Муслим ва Бухорӣ аз Ибни Умар (р). [↑](#footnote-ref-9)
10. . Ба ривояти Тирмизӣ аз Абдуллоҳ ибни Муғаффал (р).

    Тавзеҳи ин нукта зарурӣ ба назар мерасад, ки дар миёни аиммаи арбаа ихтилоф бар сари ин аст, ки оё ҳангоми намоз гузоридан баъд аз гуфтани такбири таҳрима ва қабл аз қироати сураи Фотеҳа» *«бисмиллоҳи-р-раҳмони-р-раҳим» гуфта шавад, ё на?*

    1 – Ҳанафиҳо мегӯянд: *«бисмиллоҳи-р-раҳмони-р-раҳим» ҷузъи сураи Фотеҳа» намебошад, аз ин рӯ ҳангоми намоз гузоридан барои пешнамоз ва ғайри пешнамоз мустаҳаб аст дар ҳар ракъате ба сурати ниҳонӣ ва қабл аз қироати сураи Фотеҳа» хонда шавад. Хоҳ дар намози сиррӣ бошад (монанди намозҳои пешину аср) ва ё дар намозҳои ҷаҳрӣ (монанди намозҳои бомдод, шом ва хуфтан).*

    2 – Моликиҳо мегӯянд: *«бисмиллоҳи-р-раҳмони-р-раҳим» мустақил аст ва ҷуз­ъи сураи Фотиҳа» намебошад, аз ин рӯ гуфтани он дар намозҳои воҷиб кароҳат дорад, чӣ сиррӣ ва чӣ ҷаҳрӣ, магар замоне, ки намозгузор нияти хуруҷ аз хилоф дошта бошад, дар ин сурат мустаҳаб аст ба ниҳонӣ онро бигӯяд. Ва дар намозҳои суннат ҷоиз аст онро қабл аз қироати Фотеҳа» ба таври ниҳонӣ бихонад.*

    3 – Шофеъиҳо мегӯянд: *«бисмиллоҳи-р-раҳмони-р-раҳим» ояте аз сураи Фоте­ҳа мебошад ва ҳукми он ба монанди ҳукми сураи Фотеҳа» аст. Пас, воҷиб аст дар ҳар ракъате қабл аз сураи Фотеҳа хонда шавад, хоҳ дар намози сиррӣ бошад ва ё дар намозҳои ҷаҳрӣ (ба ин сурат, ки пешнамоз дар намози ҷаҳрӣ дар ду ракъати аввал онро бо садои баланд бихонад ва дар соири ракъатҳо, ҳамчу­нин дар намозҳои сиррӣ ҳамроҳи афроди муқтадӣ онро ба сурати ниҳонӣ бихонанд).*

    4 – Ҳанбалиҳо мегӯянд: *«бисмиллоҳи-р-раҳмони-р-раҳим» ҷузъи сураи Фотеҳа» намебошад, аз ин рӯ, гуфтани он ба сурати ниҳонӣ дар ҳар ракъате мустаҳаб мебошад.*

    Нақл аз «Китобу-л-фиқҳи ала-л-мазоҳиби-л-арбаъа». – Ҷ. 1.. – С. 257 ва «Фиқҳу-с-сунна». – Ҷ. 1.. – С. 115. [↑](#footnote-ref-10)
11. . Ба ривояти Абӯдовуд аз АбӯСаъиди Худрӣ (р). [↑](#footnote-ref-11)
12. . «Ал-Адабул-муфрад». – Ҷ. 2.. – С. 656. [↑](#footnote-ref-12)
13. . Ба ривояти Абдурраззоқ ва Табаронӣ аз Ибни Аббос (р) ба таври марфӯъ. [↑](#footnote-ref-13)
14. . Ба ривояти Имом Аҳмад, Ибни Моҷа ва Бухорӣ дар «Ал-Адабул-муфрад». [↑](#footnote-ref-14)
15. . Ба ривояти Абудовуд бо санади хуб. [↑](#footnote-ref-15)
16. . Нақл аз «Ал-Адабу-ш-шаръийя ва-л-манаҳул-маръийя, Муҳаммад ибни Мафлаҳи Мақдисии Ҳанбалӣ. – Ҷ. 1.. – С. 506. [↑](#footnote-ref-16)
17. . Ба ривояти Дорақутнӣ аз Анас (р). – Ҷ. 1.. – С. 231. [↑](#footnote-ref-17)
18. . Ба ривояти Бухорӣ аз Абуҳурайра (р). [↑](#footnote-ref-18)
19. . Нақл аз «Мусаннаф»-и Абдурраззоқ. – Ҷ. 7.. – С. 413. [↑](#footnote-ref-19)
20. . «Фатҳу-л-борӣ». – Ҷ. 14.. – С. 151. [↑](#footnote-ref-20)
21. . Ҳадди шаробхӯрӣ, ки 80 тозиёна аст ва субути зинои ғайри мӯҳсин, ки ҳадди он 100 тозиёна аст. [↑](#footnote-ref-21)
22. . «Ар-Равзу-л-аниф». – Ҷ. 1.. – С. 272. [↑](#footnote-ref-22)
23. . Нақл аз китоби Ар-Риҳалот».. – С. 51, таълифи устод Муҳаммад Хизр Ҳусайн бо таҳқиқи Алӣ Ризо Тунисӣ. [↑](#footnote-ref-23)
24. . Тафсири сураи Нур, таълифи Мавдудӣ.. – С. 73. [↑](#footnote-ref-24)
25. . Ба ривояти Молик дар «Ал-Муваттаъ» аз Зайд ибни Аслам (р) ва ба ривояти Абдурраззоқ дар «Мусаннаф».. – С. 73. [↑](#footnote-ref-25)
26. . Нақл аз «Аҳкомул-Қуръон, таълифи Ҷасос. – Ҷ. 3.. – С. 322. [↑](#footnote-ref-26)
27. . Нақл аз «Ат-Тарбияту фи-л-Ислом».. – С. 135. [↑](#footnote-ref-27)
28. . Тафсири сураи Нур, таълифи Абуаълои Мавдудӣ. [↑](#footnote-ref-28)
29. . Нақл аз «Аҳкомул-Қуръон, таълифи Ҷасос. – Ҷ. 2.. – С. 322 ва нақл аз «Аҳкомул-Қуръон, таълифи Ибни Арабӣ. – Ҷ. 2.. – С. 84. [↑](#footnote-ref-29)
30. . Нақл аз «Аҳкомул-Қуръон, таълифи Ҷасос. – Ҷ. 3.. – С. 322. [↑](#footnote-ref-30)
31. . Ба ривояти Абудовуд ва нақл аз «Аҳкомул-Қуръон, таълифи Ҷасос. – Ҷ. 3.. – С. 322. [↑](#footnote-ref-31)
32. . Нақл аз «Ат-Тарбияту фил-Ислом».. – С. 270. [↑](#footnote-ref-32)
33. . Ба ривояти Бухорӣ аз Абуҳурайра (р). Дар ривояти Имом Аҳмад ба ҷои ***Хашмгин машав» - «Аз ғазабпарҳез кун»*** омадааст. [↑](#footnote-ref-33)
34. . Ба ривояти ровиёни панҷгона. [↑](#footnote-ref-34)
35. . Нақл аз «Ат-Тарбияту фил-Ислом».. – С. 270. [↑](#footnote-ref-35)
36. . Ба ривояти Тирмизӣ аз Абусаъиди Худрӣ (р). [↑](#footnote-ref-36)
37. . Ба ривояти Бухорӣ ва Муслим аз Ибни Умар (р). [↑](#footnote-ref-37)
38. . Ба ривояти Бухорӣ аз Абуҳурайра (р). [↑](#footnote-ref-38)
39. . Сураи Рум, 30: 30. [↑](#footnote-ref-39)
40. . Ба ривояти Тирмизӣ аз Абумусо (р). [↑](#footnote-ref-40)
41. . Ба ривояти Аҳмад бо санади хуб аз Миқдом ибни Маъдикараб (р). [↑](#footnote-ref-41)
42. . Саҳеҳайн аз Абдуллоҳ ибни Масъуд (р). [↑](#footnote-ref-42)
43. . Ба ривояти Тирмизӣ. (Муаллифи мӯҳтарам ёдовар мешавад ба ҷои ин ҳадиси шумораи 6 ҳадиси дигаре ва бо ибораву мафҳуми дигаре нақл намуда буд, аммо ба ҷои он ҳадиси боло муносибтар ба назар расид). *Валлоҳу аълам.* [↑](#footnote-ref-43)
44. . Ба ривояти Табаронӣ аз Ҳафса (р). [↑](#footnote-ref-44)
45. . Ба ривояти Имом Аҳмад аз Оиша (р). [↑](#footnote-ref-45)
46. . Ба ривояти Баззор аз Ибни Умар (р). [↑](#footnote-ref-46)
47. . Ба ривояти Бухорӣ ва Муслим аз Абумасъуд Уқба ибни Умари Бадрӣ (р). [↑](#footnote-ref-47)
48. . Ба ривояти Муслим аз Абуҳурайра (р). [↑](#footnote-ref-48)
49. . Ба ривояти имом Аҳмад ва Насоӣ аз Муъовия ибни Қурраҳ (р) аз падараш (р). [↑](#footnote-ref-49)
50. . Ба ривояти Ҳофиз Абуяълои Мавсилӣ дар «Муснад» аз Анас (р). [↑](#footnote-ref-50)
51. . Машҳур аст, ки Уммус-сибён» ҷинне аст, ки ба навзод осеб мерасонад. [↑](#footnote-ref-51)
52. . Ба ривояти Байҳақӣ дар «Аш-Шаъб» аз ҳадиси Ҳасан ибни Алӣ (р). [↑](#footnote-ref-52)
53. . Ривоят дар «Саҳеҳайн». [↑](#footnote-ref-53)
54. . Ба ривояти асҳоби Сунан аз Самура. [↑](#footnote-ref-54)
55. . Ба ривояти Ҳоким аз Ибни Аббос (р). [↑](#footnote-ref-55)
56. . Ба ривояти Табаронӣ ва Ибни Наҷҷор аз Алӣ ибни Абутолиб (р). [↑](#footnote-ref-56)
57. . Ба ривояти Ҳоким ва Абудовуд аз Ибни Амр ибни Ос (р). [↑](#footnote-ref-57)
58. . Ба ривояти Ибни Ҳиббон аз Анас (р). [↑](#footnote-ref-58)
59. . Ба ривояти Бухорӣ ва Муслим аз Рубайъа бинти Муаввиз (р). [↑](#footnote-ref-59)
60. . Ба ривояти Муслим, Молик, Абудовуд ва Насоӣ аз Ибни Аббос (р). [↑](#footnote-ref-60)
61. . Ба ривояти Абудовуд аз Амр ибни Шуайб аз падараш ва аз бобояш (р). [↑](#footnote-ref-61)
62. . Ба ривояти Бухорӣ, Муслим, Молик, Насоӣ ва Абудовуд аз Абдуллоҳ ибни Умар (р). [↑](#footnote-ref-62)
63. . Ба ривояти Насоӣ аз тариқи Ҷаъфар ибни Сулаймон аз Собит (р). [↑](#footnote-ref-63)
64. . Ба ривояти Тирмизӣ аз Ҷобир ибни Самура (р). [↑](#footnote-ref-64)
65. . Ба ривояти Ибни Моҷа аз Ибни Аббос (р). [↑](#footnote-ref-65)
66. . Ба ривояти Имом Аҳмад ва Табаронӣ аз Убода ибни Сомит (р). [↑](#footnote-ref-66)
67. . Ба ривояти Имом Аҳмад аз Абуҳурайра (р). [↑](#footnote-ref-67)
68. . Ба ривояти Дайламӣ ва Ибни Асокир аз Абусуфён (р). [↑](#footnote-ref-68)
69. . Ба ривояти Бухорӣ ва Муслим аз Абуҳурайра (р). [↑](#footnote-ref-69)
70. . Ба ривояти Бухорӣ аз Маҳл ибни Саъд (р). [↑](#footnote-ref-70)
71. . Ба ривояти Тирмизӣ аз Амр ибни Шуайб (р) аз падараш ва аз бобояш. [↑](#footnote-ref-71)
72. . Ба ривояти Абудовуд ва Абуяъло аз Авф ибни Молик (р). [↑](#footnote-ref-72)
73. . Ба ривояти Абудовуд ва Тирмизӣ аз Абусаъиди Худрӣ (р). [↑](#footnote-ref-73)
74. . Ба ривояти Абудовуд аз Ибни Аббос (р). [↑](#footnote-ref-74)
75. . Ба ривояти Бухорӣ, Муслим ва Насоӣ аз Анас (р). [↑](#footnote-ref-75)
76. . Ба ривояти Ҳоким аз Абуҳрайра (р). [↑](#footnote-ref-76)
77. . «Албаёну ва-т-таъриф фӣ асбоби вуруди-л-ҳадиси-ш-шариф, Ибни Ҳамза. – Ҷ. 2.. – С. 135. [↑](#footnote-ref-77)
78. . Ба ривояти имом Аҳмад, Ибни Моҷа ва Бухорӣ дар «Адабу-л-муфрад» аз Муъоз (р). [↑](#footnote-ref-78)
79. . Ба ривояти Табаронӣ ва Ибни Наҷҷор аз Алӣ ибни Абутолиб (р). [↑](#footnote-ref-79)
80. . Ба ривояти Имом Аҳмад ва Шайхон аз Анас (р). [↑](#footnote-ref-80)
81. . Ба ривояти Бухорӣ аз Ибни Аббос (р). [↑](#footnote-ref-81)
82. . Ба ривояти Тирмизӣ аз Рабиа ибни Шайбон (р). [↑](#footnote-ref-82)
83. . Ба ривояти Бухорӣ ва Муслим аз Самура ибни Ҷундаб (р). [↑](#footnote-ref-83)
84. . Ба ривояти Бухорӣ, Муслим, Тирмизӣ, Насоӣ ва Абудовуд. Ин ибора аз Бухорӣ аст. [↑](#footnote-ref-84)
85. . Ба ривояти Тирмизӣ аз Ибни Аббос (р). [↑](#footnote-ref-85)
86. . Ба ривояти Аҳмад, Ҳоким ва Табаронӣ. [↑](#footnote-ref-86)
87. . Ба ривояти Муслим ва Абудовуд аз Анас (р). [↑](#footnote-ref-87)
88. . Ба ривояти Табаронӣ аз Абуумома (р). [↑](#footnote-ref-88)
89. . Ба ривояти Абудовуд, Тирмизӣ ва Насоӣ аз Ҳасан ибни Алӣ (р). [↑](#footnote-ref-89)
90. . Ба ривояти Тирмизӣ аз Анас (р). [↑](#footnote-ref-90)
91. . Ба ривояти Ҳоким ва Абудовуд аз Абдуллоҳ ибни Амр ибни Ос (р). [↑](#footnote-ref-91)
92. . Ба ривояти Ибни Синнӣ аз Ибни Умар (р). [↑](#footnote-ref-92)
93. . Ба ривояти Имом Аҳмад, Бухорӣ ва Муслим. Ибора аз Имом Аҳмад аст. [↑](#footnote-ref-93)
94. . Ба ривояти Тирмизӣ аз Анас (р). [↑](#footnote-ref-94)
95. . Ба ривояти Бухорӣ, Муслим, Молик, Насоӣ ва Абудовуд аз Абдуллоҳ ибни Умар (р). [↑](#footnote-ref-95)
96. . Ба ривояти Муслим ва Ибни Хузайма аз Бинти Ҳориса (р). [↑](#footnote-ref-96)
97. . Ба ривояти Бухорӣ аз Анас (р). [↑](#footnote-ref-97)
98. . Ба ривояти Абуяъло ва Табаронӣ аз Амр ибни Ҳурайс (р). [↑](#footnote-ref-98)
99. . Ба ривояти Бухорӣ, Муслим, Тирмизӣ ва Абудовуд аз Анас (р). [↑](#footnote-ref-99)
100. . Ба ривояти Тирмизӣ аз Саъид ибни Ос. [↑](#footnote-ref-100)
101. . Ба ривояти Ибни Синнӣ аз Абуҳурайра (р). [↑](#footnote-ref-101)
102. . Ба ривояти Табаронӣ аз Оиша (р). [↑](#footnote-ref-102)
103. . Ба ривояти Табаронӣ аз Ибни Аббос (р). [↑](#footnote-ref-103)
104. . Ба ривояти имом Аҳмад ва Табаронӣ аз Убода ибни Сомит (р). [↑](#footnote-ref-104)
105. . Ба ривояти Муслим аз Абуҳурайра (р). [↑](#footnote-ref-105)
106. . Ба ривояти имом Аҳмад ва Абудовуд аз Абдуллоҳ ибни Биср (р). [↑](#footnote-ref-106)
107. . Ба ривояти Бухорӣ, Муслим, Молик, Абудовуд, Тирмизӣ аз Умар ибни Абусалама (р). [↑](#footnote-ref-107)
108. . Ба ривояти Имом Аҳмад аз Абуҳурайра (р). [↑](#footnote-ref-108)
109. . Ба ривояти Тирмизӣ аз Анас (р). [↑](#footnote-ref-109)
110. . Ба ривояти Имом Аҳмад, Бухорӣ, Муслим ва Абудовуд аз Анас ибни Молик (р). [↑](#footnote-ref-110)
111. . Ба ривояти Абудовуд, Тирмизӣ, Бухорӣ дар «Ал-Адабу-л-муфрад» ва Ибни Ҳиббон дар «Саҳеҳ аз Абусаъиди Худрӣ (р). [↑](#footnote-ref-111)
112. . Ба ривояти Муслим аз Абуҳурайра (р). [↑](#footnote-ref-112)
113. . Ба ривояти Бухорӣ аз Саҳл ибни Саъд (р). [↑](#footnote-ref-113)
114. . Ба ривояти Бухорӣ, Муслим ва Насоӣ аз Анас (р). [↑](#footnote-ref-114)
115. . Ба ривояти Абудовуд, Тирмизӣ ва Ҳоким, метавон ба силсилаи Ал-Аҳодису-с-саҳеҳа» шумораи ҳадиси 187 муроҷиат намуд. [↑](#footnote-ref-115)
116. . Ба ривояти Абуяъло ва Ибни Асокир аз Зайд ибни Собит (р). [↑](#footnote-ref-116)
117. . Ба ривояти Бухорӣ, Тирмизӣ ва Абудовуд аз Абдуллоҳ ибни Аббос (р). [↑](#footnote-ref-117)
118. . Ба ривояти Имом Аҳмад аз Абдуллоҳ ибни Ҳорис (р). [↑](#footnote-ref-118)
119. . Ба ривояти Бухорӣ, Тирмизӣ ва Абудовуд аз Абдуллоҳ ибни Аббос (р). [↑](#footnote-ref-119)
120. . Ба ривояти Аҳмад ва Табаронӣ аз Абуумома (р). [↑](#footnote-ref-120)
121. . Ба ривояти Ҳоким. [↑](#footnote-ref-121)
122. . Ба ривояти Аҳмад ва Ибни Моҷа. [↑](#footnote-ref-122)
123. . Ба ривояти Абудовуд ва Ибни Моҷа. [↑](#footnote-ref-123)
124. . Ба ривояти Ибни Ҳиббон. [↑](#footnote-ref-124)
125. . Ба ривояти Ҳоким дар «Мустадрак». Ҷабраил (а) ин дуоро бар Пайғамбари акрам (с) ба унвони ҳадяе аз ҷониби Худованд овард. [↑](#footnote-ref-125)
126. . Ба ривояти Тирмизӣ ва Ибни Ҳиббон. [↑](#footnote-ref-126)
127. . Ба ривояти Тирмизӣ ва Ҳоким. [↑](#footnote-ref-127)
128. . Ба ривояти Ҳоким. [↑](#footnote-ref-128)
129. . Ба ривояти Баззор. [↑](#footnote-ref-129)
130. . Ба ривояти Ибни Ҳиббон. [↑](#footnote-ref-130)
131. . Ба ривояти Абудовуд, Тирмизӣ, Насоӣ, Ибни Моҷа ва Ибни Ҳиббон. [↑](#footnote-ref-131)
132. . Ба ривояти Табаронӣ дар «Ал-Авсат» [↑](#footnote-ref-132)
133. . Ба ривояти Муслим ва Ибни Ҳиббон. [↑](#footnote-ref-133)
134. . Ба ривояти Тирмизӣ ва Ибни Ҳиббон. [↑](#footnote-ref-134)
135. . Ба ривояти Ҳоким дар «Мустадрак» бо санади саҳеҳ. Ва Ибни Абушайба дар «Мусаннаф». [↑](#footnote-ref-135)
136. . Ба ривояти Муслим, Абудовуд, Насоӣ ва Ибни Ҳиббон. [↑](#footnote-ref-136)
137. . Ба ривояти Ибни Ҳиббон ва Табаронӣ. [↑](#footnote-ref-137)
138. . Ба ривояти Муслим. [↑](#footnote-ref-138)